VEDLEGG

Forslag til ny forskrift for offentlige anskaffelser

DEL I. ALMINNELIGE BESTEMMELSER
Kapittel 1. Formål og virkeområde
§ 1-1. Formål
§ 1-2. Virkeområde
§ 1-3. Hvem som er omfattet av forskriften
§ 1-4. Kontrakter som ikke er omfattet av forskriften
Kapittel 2. Anvendelsesområde for de ulike bestemmelsene i forskriften
§ 2-1. Anvendelsesområde for forskriftens ulike deler
§ 2-2. Terskelverdier
§ 2-3. Beregning av anskaffelsens verdi
§ 2-4. Blandede kontrakter
Kapittel 3. Alminnelige regler
§ 3-1. Grunnleggende krav for alle anskaffelser
§ 3-2. Protokollføring
§ 3-3. Offentlighet
§ 3-4. Taushetsplikt
§ 3-5. Habilitet
§ 3-6. Bruk av rådgivere ved utarbeidelse av spesifikasjoner
§ 3-7. Språkkrav
§ 3-8. Bruk av kontraktsstandarder og spesielle kontraktsvilkår
§ 3-9. Reserverte kontrakter
§ 3-10. Pålegg
Kapittel 4. Definisjoner
§ 4-1. Generelle definisjoner
§ 4-2. Prosedyrer
§ 4-3. Standarder og spesifikasjoner
DEL II. ANSKAFFELSER UNDER EØS-TERSKELVERDIENE OG UPRIORITERTE TJENESTER
Kapittel 5. Anskaffelsesprosedyrer
§ 5-1. Tillatte anskaffelsesprosedyrer
Kapittel 6. Rammeavtaler og dynamiske innkjøpsordninger
§ 6-1. Rammeavtaler
§ 6-2. Rammeavtale med én leverandør
§ 6-3. Rammeavtale med flere leverandører
§ 6-4. Dynamiske innkjøpsordninger
Kapittel 7. Grunnlaget for konkurransen
§ 7-1. Regler for kommunikasjon
§ 7-2. Utarbeidelse av konkurransegrunnlag
§ 7-3. Rettelse, supplering eller endring av konkurransegrunnlaget
§ 7-4. Krav til ytelsen og bruk av tekniske spesifikasjoner
§ 7-5. Kvalifikasjonskrav
§ 7-6. Deltakelse i konkurranse hvor det settes en grense for antall deltagere
§ 7-7. Skatteattest
§ 7-8. HMS-egenklæring
Kapittel 8. Kunngjøringsregler
§ 8-1. Kunngjøring av konkurranse
§ 8-2. Kunngjøring av konkurranseresultater
Kapittel 9. Frister
§ 9-1. Tilbudsfrist
§ 9-2. Vedståelsesfrist
Kapittel 10. Gjennomføring av konkurransen
§ 10-1. Fremgangsmåte ved valg av leverandører og tildeling av kontrakter
§ 10-2. Tilbudets utforming
§ 10-3. Avvik fra konkurransebetingelsene
§ 10-4. Alternative tilbud
§ 10-5. Tilbakekall og endring av tilbud
§ 10-6. Registrering av innkomne tilbud
§ 10-7. Tilbudsåpning
§ 10-8. Gjennomføring av konkurranse med forhandling etter forutgående kunngjøring
§ 10–9. Forhandlinger etter gjennomført plan – og designkonkurranse
§ 10-10. Avvisning på grunn av forhold ved leverandøren
§ 10-11. Avvisning på grunn av forhold ved tilbudet
§ 10-12. Avvisning av unormalt lave tilbud
§ 10-13. Fremgangsmåten ved avvisning
§ 10-14. Oppdragsgivers begrunnelsesplikt
Kapittel 11. Forhandlinger, avklaringer mv.
§ 11-1. Forhandlingsforbudet ved anbudskonkurranser
§ 11-2. Supplerende opplysninger om leverandørens kvalifikasjoner
§ 11-3. Tilleggsfrist for ettersending av dokumenter
Kapittel 12. Avslutning av konkurransen
§ 12-1. Avlysning av konkurransen og totalforkastelse
§ 12-2. Kriterier for valg av tilbud
§ 12-3. Karenstid før inngåelse av kontrakt
§ 12-4. Elektronisk auksjon
DEL III. ANSKAFFELSER OVER EØS-TERSKELVERDIENE
Kapittel 13. Valg mellom ulike anskaffelsesprosedyrer
§ 13-1. Tillatte anskaffelsesprosedyrer
§ 13-2. Konkurransepreget dialog
§ 13-3. Konkurranse med forhandling etter forutgående kunngjøring
§ 13-4. Konkurranse med forhandling uten forutgående kunngjøring
Kapittel 14. Rammeavtaler og dynamiske innkjøpsordninger
§ 14-1. Rammeavtaler
§ 14-2. Rammeavtale med én leverandør
§ 14-3. Rammeavtale med flere leverandører
§ 14-4. Dynamiske innkjøpsordninger
Kapittel 15. Grunnlaget for konkurransen
§ 15-1. Regler for kommunikasjon
§ 15-2. Utarbeidelse av konkurransegrunnlaget
§ 15-3. Rettelse, supplering eller endring av konkurransegrunnlaget
§ 15-4. Krav til ytelsen og bruk av tekniske spesifikasjoner
§ 15-5. Kvalifikasjonskrav
§ 15-6. Kvalifikasjonsgrunnlag
§ 15-7. Deltakelse i konkurranse hvor det settes en grense for antall deltagere
§ 15-8. Krav til leverandørenes organisering
§ 15-9. Dokumentasjon av leverandørens finansielle og økonomisk stilling
§ 15-10. Dokumentasjon av leverandørens tekniske kvalifikasjoner
§ 15-11. Dokumentasjon av registrering, godkjenninger mv.
§ 15-12. Alternative regler om dokumentasjon
§ 15-13. Dokumentasjon av oppfyllelse av kvalitetssikringsstandarder
§ 15-14. Standarder for miljøledelsessystem
§ 15-15. Skatteattest
§ 15-16. HMS-egenklæring
Kapittel 16. Kunngjøringsregler
§ 16-1. Fremgangsmåten ved kunngjøringer
§ 16-2. Veiledende kunngjøring
§ 16-3. Kunngjøring av konkurranse
§ 16-4. Kunngjøring av konkurranseresultater
Kapittel 17. Frister
§ 17-1. Minimumsfrister ved åpen anbudskonkurranse
§ 17-2. Minimumsfrister ved begrenset anbudskonkurranse
§ 17-3. Minimumsfrister ved konkurransepreget dialog
§ 17-4. Minimumsfrister ved konkurranse med forhandling
§ 17-5. Minimumsfrister i hastetilfeller
§ 17-6. Vedståelsesfrist
§ 17-7. Fristberegning
Kapittel 18. Gjennomføring av konkurransen
§ 18-1. Fremgangsmåte ved valg av leverandører og tildeling av kontrakter
§ 18-2. Tilbudets utforming
§ 18-3. Avvik fra konkurransebetingelsene
§ 18-4. Alternative tilbud
§ 18-5. Tilbakekall og endring av tilbud
§ 18-6. Registrering av innkomne tilbud
§ 18-7. Tilbudsåpning ved anbudskonkurranser
§ 18-8. Dialogen i konkurransepreget dialog
§ 18-9. Endelig tilbud ved konkurransepreget dialog
§ 18-10. Godtgjørelse ved deltagelse i konkurransepreget dialog
§ 18-11. Gjennomføring av konkurranse med forhandling etter forutgående kunngjøring
§ 18-12. Avvisning på grunn av forhold ved leverandøren
§ 18-13. Avvisning på grunn av forhold ved tilbudet
§ 18-14. Avvisning av unormalt lave tilbud
§ 18-15. Fremgangsmåten ved avvisning
§ 18-16. Oppdragsgivers begrunnelsesplikt
Kapittel 19. Forhandlinger, avklaringer, klargjøringer mv.
§ 19-1. Forhandlingsforbudet ved anbudskonkurranser
§ 19-2. Supplerende opplysninger om leverandørens kvalifikasjoner
§ 19-3. Tilleggsfrist for ettersending av dokumenter
Kapittel 20. Avslutning av konkurransen
§ 20-1. Avlysning av konkurransen og totalforkastelse
§ 20-2. Kriterier for valg av tilbud
§ 20-3. Karenstid før inngåelse av kontrakt
§ 20-4. Elektronisk auksjon
DEL IV. ØVRIGE PROSEDYRER
Kapittel 21. Plan- og designkonkurranse
§ 21-1. Plan- og designkonkurranse
§ 21-2. Regler for kommunikasjon
Kapittel 22. Bygge- og anleggskonsesjon
§ 22-1. Særlige regler om offentlig bygge- og anleggskonsesjon
Kapittel 23. Bygge- og anleggskontrakter for sosiale formål
§ 23-1. Særskilt behandlingsmåte ved bygg- og anleggskontrakter for sosiale formål
DEL V. IKRAFTSETTING
Kapittel 24. Ikraftsetting
§ 24-1. Ikraftsetting
Vedlegg 1. Liste over forskjellige former for bygge- og anleggsarbeid
Vedlegg 2. HMS-egenklæring
Vedlegg 3. Protokoll for anskaffelser mellom 50 000 – 500 000 kroner eks. mva.
Vedlegg 4. Protokoll for anskaffelser som overstiger 500 000 kroner eks. mva.
Vedlegg 5. Prioriterte tjenester
Vedlegg 6. Uprioriterte tjenester

DEL I. ALMINNELIGE BESTEMMELSER
Kapittel 1. Formål og virkeområde
§ 1-1. Formål
Forskriften skal bidra til økt verdiskapning i samfunnet ved å sikre mest mulig effektiv ressursbruk ved offentlige anskaffelser basert på forretningsmessighet og likebehandling. Forskriften skal også bidra til at det offentlige opptrer med stor integritet, slik at allmennheten kan ha tillit til at offentlige anskaffelser skjer på en samfunnstjenlig måte.

§ 1-2. Virkeområde
Denne forskrift får anvendelse på varekontrakter, tjenestekontrakter og bygge- og anleggskontrakter som inngås av oppdragsgivere som nevnt i § 1-3 (hvem som er omfattet av forskriften). 

§ 1-3. Hvem som er omfattet av forskriften 
(1) Denne forskrift gjelder statlige, kommunale, fylkeskommunale myndigheter og offentligrettslige organer og sammenslutninger dannet av en eller flere av disse. 
(2) Et offentligrettslig organ er ethvert organ: 
a.	som tjener allmennhetens behov, og ikke er av industriell eller forretningsmessig karakter, og 	
b.	som er et selvstendig rettssubjekt og 	
c.	som i hovedsak er finansiert av myndigheter eller organer som nevnt i første ledd , eller hvis forvaltning er underlagt slike organers kontroll, eller som har et administrasjons-, ledelses- eller kontrollorgan der over halvparten av medlemmene er oppnevnt av slike myndigheter organer. 	
(3) Forskriften gjelder også når bygge- og anleggskontrakter og tilhørende tjenestekontrakter tildeles av andre enn oppdragsgiver som nevnt i første eller andre ledd, forutsatt at de er direkte subsidiert med mer enn 50 prosent. Dette gjelder likevel bare kontrakter som nevnt i vedlegg 1 (liste over forskjellige former for bygge- og anleggsarbeid) kategori 3 eller kontrakter som gjelder sykehus, idretts-, rekreasjons- og fritidsanlegg, skole- og universitetsbygninger og bygninger til forvaltningsformål. Oppdragsgiver skal gjøre støttemottaker oppmerksom på denne bestemmelsen. 
(4) Forskriften får ikke anvendelse for oppdragsgivere som omfattes av forsyningsforskriften. Dette gjelder imidlertid bare i den utstrekning anskaffelsen skjer som ledd i utøvelse av den virksomhet som angitt i forsyningsforskriften. 
(5) Ved overdragelse av en enerett eller særrett til å utføre offentlige tjenester til rettssubjekter som ikke omfattes av forskriften, skal det pålegges rettssubjektet å overholde prinsippet om likebehandling når det foretas vareanskaffelser.

§ 1-4. Kontrakter som ikke er omfattet av forskriften 
 (1) Forskriften får ikke anvendelse på: 
a.	kontrakter som kan unntas i henhold til EØS-avtalens art. 123, som er erklært hemmelige eller som bare kan utføres under særskilte sikkerhetstiltak i samsvar med lov av 20. mars 1998 nr. 10 (sikkerhetsloven) eller beskyttelsesinstruksen av 17. mars 1972 nr. 3352, 	
b.	kontrakter om erverv eller leie, uten hensyn til finansieringsform, av jord, eksisterende bygninger eller annen fast eiendom, eller om rettigheter til slik eiendom. Kontrakter om finansielle tjenester, uten hensyn til form, inngått samtidig, før eller etter kontrakten om erverv eller leie omfattes imidlertid av denne forskrift, 	
c.	kontrakter om kringkastingsselskapers anskaffelser, utvikling, produksjon eller samproduksjon av programmer og kontrakter om sendetider, 	
d.	kontrakter om voldgifts- og meklingstjenester, 	
e.	kontrakter om finansielle tjenester i forbindelse med emisjon, kjøp, salg og overdragelse av verdipapirer eller andre finansinstrumenter, særlig transaksjoner utført av offentlige oppdragsgivere for å skaffe til veie penger eller kapital, samt sentralbanktjenester,	
f.	ansettelseskontrakter, 	
g.	forsknings- og utviklingstjenester, når oppdragsgiver ikke fullt ut betaler for tjenesten eller den ikke fullt ut tilfaller oppdragsgiver til bruk i hans virksomhet, 	
h.	kontrakter om offentlige tjenestekjøp som tildeles et organ eller sammenslutning av organer som selv er en offentlig oppdragsgiver som definert i § 1-3 (hvem som er omfattet av forskriften) med hjemmel i en enerett organet har i henhold til en kunngjort lov, forskrift eller administrativt vedtak, forutsatt at bestemmelsene er forenlige med EØS-avtalen, 	
i.	kontrakter som hovedsakelig har som formål å sette en offentlige oppdragsgiver i stand til å stille et offentlig telenett til rådighet eller drive et slikt nett eller til å levere en eller flere teletjenester til offentligheten, og	
j.	tjenestekonsesjonskontrakter.	
(3) Forskriften får heller ikke anvendelse på kontrakter som er regulert av andre anskaffelsesregler og tildelt: 
a.	i henhold til en internasjonal avtale inngått i forbindelse med stasjonering av tropper, 	
b.	i henhold til en internasjonal organisasjons særlige fremgangsmåte, eller 	
c.	i henhold til internasjonal avtale inngått i samsvar med EØS-avtalen mellom Norge og en eller flere stater som ikke er part i EØS-avtalen, og som omfatter leveranser beregnet på et prosjekt som gjennomføres eller utnyttes av avtalepartene. Enhver slik avtale skal meddeles Moderniseringsdepartementet hvis verdien av kontraktene overstiger terskelverdiene i § 2-2 (terskelverdier). 	
Kapittel 2. Anvendelsesområde for de ulike bestemmelsene i forskriften
§ 2-1. Anvendelsesområde for forskriftens ulike deler 
(1) Forskriftens del I gjelder for alle anskaffelser som omfattes av denne forskrift, uavhengig av anskaffelsens art og verdi.
(2) For kontrakter hvor den anslåtte verdi ikke overstiger 500.000 kroner eks. mva. gjelder kun reglene i forskriftens del I (direkte anskaffelser).
(3) For kontrakter hvor den anslåtte verdi overstiger 500.000 kroner eks. mva. men ikke overstiger terskelverdiene angitt i § 2-2 (terskelverdier) gjelder reglene i forskriftens del I og del II. For følgende kontrakter, som ikke overstiger terskelverdiene angitt i § 2-2 (terskelverdier) gjelder likevel kun del 1 (direkte anskaffelser): 
a.	anskaffelsen kan bare foretas hos en leverandør i markedet, f.eks. av tekniske eller kunstneriske årsaker, eller for å beskytte en enerett m.v,	
b.	det foreligger et usedvanlig fordelaktig tilbud som gjør det mulig å anskaffe ytelser til en pris som ligger vesentlig under normale markedspriser, og en anbudskonkurranse eller konkurranse med forhandling ikke lar seg gjennomføre i det tidsrommet tilbudet foreligger,	
c.	anskaffelsen på grunn av uforutsette omstendigheter ikke kan utsettes i den tiden det tar å gjennomføre en konkurranse,	
d.	uforutsette omstendigheter gjør det nødvendig å utføre tilleggsytelser som er strengt nødvendige for kontraktens fullføring, forutsatt at tildelingen skjer til samme leverandør,	
e.	det i en forutgående anbudskonkurranse eller konkurranse med forhandling ikke foreligger tilbud, eller de tilbud som foreligger ikke er egnet,	
f.	det gjelder varer eller tjenester som kjøpes på børs, råvarebørs eller lignende marked, eller	
g.	oppdragsgiver skal inngå kontrakt om utførelse av helse- og sosialtjenester med en ideell organisasjon.	
(4) For kontrakter hvor den anslåtte verdi overstiger terskelverdiene angitt i § 2-2 (terskelverdiene) gjelder reglene i forskriftens del I og del III.
(5) Kontrakter som gjelder uprioriterte tjenester, jf. vedlegg 6 (uprioriterte tjenester), følger reglene i del I og II selv om den anslåtte verdi overstiger terskelverdiene angitt i § 2-2 (terskelverdier). Overstiger kontrakten terskelverdiene gjelder også bestemmelsene i § 15-4 (krav til ytelsen og bruk av tekniske spesifikasjoner).
(6) Kontrakter om telefon-, teleks-, mobilradio-, personsøkings- og satellittjenester, følger reglene i del I og II selv om anskaffelsens verdi overstiger terskelverdiene angitt i § 2-2 (terskelverdier).
(7) Kontrakter om bygge- og anleggskontrakter for sosiale formål kan istedenfor å inngås etter reglene i del II eller del III, inngås etter reglene i del IV. Kontrakter om offentlige bygge- og anleggskonsesjoner og designkonkurranser skal gjennomføres etter reglene i del IV.

§ 2-2. Terskelverdier 
(1) Forskriftens del III gjelder kontrakter der den anslåtte verdi, eksklusive merverdiavgift, overstiger 1,8 mill. kroner eks. mva. for vare- og tjenestekontrakter og 38,55 mill. kroner eks. mva. for bygge- og anleggskontrakter. For sentrale statlige oppdragsgivere gjelder imidlertid forskriftens del III for vare- og tjenestekontrakter der den anslåtte verdi overstiger 1,15 mill. kroner eks. mva. 
(2) Når den samlede anslåtte verdien av en tjeneste eller et bygge- og anleggsarbeid overstiger verdiene i første eller andre ledd, kommer forskriftens del III til anvendelse på alle delarbeider. Bygge- og anleggskontrakter som ikke overstiger 7,7 mill. kroner eks. mva. og tjenestekontrakter som ikke overstiger 600.000 kroner eks. mva. kan likevel inngås etter forskriftens del II, dersom disse arbeidene ikke overstiger 20% av tjenestens eller bygge- og anleggsarbeidets sammenlagte verdi.

§ 2-3. Beregning av anskaffelsens verdi 
(1) Anskaffelsens verdi beregnes på grunnlag av den samlede verdi, eks. mva., av de kontrakter som utgjør anskaffelsen på kunngjøringstidspunktet. 
(2) Valget av metode for beregning av anskaffelsens verdi skal ikke foretas i den hensikt å unngå at bestemmelser i denne forskrift får anvendelse på kontrakten. 
(3) En planlagt anskaffelse av en bestemt ytelse kan ikke deles opp i den hensikt å unngå at bestemmelser i denne forskrift kommer til anvendelse. 
(4) Når en tjeneste eller et bygge- og anleggsarbeid er inndelt i flere delarbeider som det skal inngås særskilte kontrakter for, skal verdien av hvert delarbeid tas med i beregningen. 
(5) Dersom en planlagt anskaffelse av ensartede varer, tjenester eller bygge- og anleggsarbeid kan føre til tildeling av flere enkeltkontrakter samtidig, skal den samlede anslåtte verdi av disse enkeltkontraktene legges til grunn. 
(6) Ved tidsbegrensede kontrakter med en løpetid på 48 måneder eller mindre skal beregningsgrunnlaget være kontraktens totale anslåtte verdi for hele løpetiden. 
(7) For kontrakter med usikker eller ubegrenset løpetid eller tidsbegrensede kontrakter med en løpetid på mer enn 48 måneder skal beregningsgrunnlaget være den månedlige rate multiplisert med 48. 
(8) For vare- og tjenestekontrakter som inngåes med regelmessig mellomrom eller som skal fornyes innen et gitt tidsrom, beregnes kontraktsverdien basert på følgende:
a.	enten den samlede faktiske verdien av de påfølgende kontraktene av samme type tildelt i løpet av de tolv foregående månedene eller det foregående regnskapsåret, om mulig justert for å ta hensyn til endringer i mengde eller verdi som kan forekomme i løpet av de tolv månedene som følger etter inngåelse av den opprinnelige kontrakten, eller
b.	den samlede anslåtte verdien av de påfølgende kontraktene tildelt i løpet av tolv måneder fra den første leveransen eller i løpet av regnskapsåret dersom dette er lengre enn 12 måneder.
(9) Dersom en planlagt kontrakt inneholder opsjonsklausuler, skal beregningsgrunnlaget også omfatte verdien av de ytelser som kan bli levert i henhold til opsjonsklausulen.
(10) I tillegg til verdien av en kontrakt skal den beregnede verdien av nødvendige materialer som oppdragsgiver stiller til leverandørens rådighet for arbeidsutførelsen, tas med i beregningen. 
(11) Ved beregningen av verdien av tjenestekontrakter skal følgende faktorer tas med når det gjelder: 
a.	forsikringstjenester: den premie som skal betales, 	
b.	banktjenester og andre finansielle tjenester: gebyrer, provisjoner, renter og andre former for vederlag, 	
c.	kontrakter som omfatter prosjektering: de honorarer og provisjoner som skal betales, 	
d.	prosjektkonkurranser som avholdes for å inngå en tjenestekontrakt: eventuelle konkurransepremier eller betalinger til deltagerne,	
e.	prosjektkonkurranser med konkurransepremier eller betaling til deltagerne: de samlede premier og betalingsbeløp herunder den anslåtte verdi av tjenestekontraktene som senere skal inngås i henhold til §§ 10-9 og 13-4 i hvis oppdragsgiver ikke utelukker en slik inngåelse i utlysningen.	
(12) Ved beregningen av verdien av kontrakter om leasing eller leie, med eller uten forkjøpsrett for varer, er grunnlaget for beregning:
den samlede verdi for tidsbegrensede kontrakter med varighet 12 måneder eller kortere, eller kontraktens samlede verdi for tidsbegrensede kontrakter med varighet over tolv måneder inkludert anslått restverdi.
den månedlige verdi multiplisert med 48 for tidsubegrensede kontrakter eller hvor løpetiden ikke kan fastsettes nærmere.
(13) For rammeavtaler og dynamiske innkjøpsordninger skal man legge til grunn den høyeste anslåtte verdien eksklusive merverdiavgift av alle forventede kontrakter i hele rammeavtalens eller den dynamiske innkjøpsordningens løpetid.

§ 2-4. Blandede kontrakter 
(1) Kontrakter som gjelder både varer og tjenester skal anses som varekontrakter dersom verdien av varene kontrakten omfatter er høyere enn verdien av de aktuelle tjenestene. En kontrakt som gjelder varer, og som i tilknytning til dette omfatter monterings- og installasjonsarbeide, betraktes som en varekontrakt.
(2) Gjelder kontrakten både prioriterte og uprioriterte tjenester, kommer reglene for prioriterte tjenester til anvendelse dersom verdien av disse er høyere enn verdien av de uprioriterte tjenestene. I andre tilfeller får reglene som gjelder for uprioriterte tjenester anvendelse, jf. § 2-1 (anvendelsesområde for forskriftens ulike deler).

Kapittel 3. Alminnelige regler 
§ 3-1. Grunnleggende krav for alle anskaffelser
(1) Enhver anskaffelse skal så langt det er mulig være basert på konkurranse uansett anskaffelsesprosedyre. 
(2) Oppdragsgiver må ikke diskriminere leverandører på grunn av nasjonalitet eller lokal tilhørighet, eller dele opp en planlagt anskaffelse i den hensikt å unngå at denne forskrift kommer til anvendelse.
(3) Konkurransen skal gjennomføres på en måte som innebærer lik behandling av leverandører og med
mulighet for leverandører til å bli kjent med de forhold som skal vektlegges ved deltagelse og
tildeling av kontrakt. 
(4) Utvelgelse av kvalifiserte tilbydere og tildeling av kontrakter skal skje på grunnlag av kriterier som er relevante for anskaffelsen, som i størst mulig grad er målbare og egnet til å sammenligne leverandører og tilbud. For øvrig skal konkurransen gjennomføres i samsvar med god anbuds- og forretningsskikk.
(5) Oppdragsgiver skal fortløpende sikre at de vurderinger og den dokumentasjon som har betydning for
gjennomføringen av konkurransen er skriftlig, slik at en tredjeperson eller et klageorgan i ettertid kan få en
god forståelse av oppdragsgivers vurderinger og upartiskhet.
(6) Oppdragsgiver skal under planleggingen av den enkelte anskaffelse ta hensyn til livssykluskostnader, universell utforming og miljømessige konsekvenser av anskaffelsen.

§ 3-2. Protokollføring
(1) Oppdragsgiver skal føre protokoll for anskaffelser som overstiger 50.000 kroner eks. mva.
(2) Protokollen skal beskrive alle vesentlige forhold og viktige beslutninger gjennom hele anskaffelsesprosessen. Protokollen skal minst omfatte opplysningene som fremgår av forskriftens vedlegg 3 eller 4.

§ 3-3. Offentlighet 
For allmennhetens innsyn i tilbud og anskaffelsesprotokoll gjelder lov av 19. juni 1970 nr. 69 om offentlighet i forvaltningen (offentlighetsloven). 

§ 3-4. Taushetsplikt 
Oppdragsgiver og dennes ansatte plikter å hindre at andre får adgang eller kjennskap til opplysninger om tekniske innretninger og fremgangsmåter eller drifts- og forretningsforhold, som leverandøren har inngitt og som de har betegnet som fortrolige, og som det vil være av konkurransemessig betydning å hemmeligholde. Denne bestemmelsen er likevel ikke til hinder for forpliktelser oppdragsgiver har til å gi opplysninger i henhold til lover og forskrifter. 

§ 3-5. Habilitet 
Ved behandling av saker som omfattes av denne forskrift gjelder reglene om habilitet i forvaltningsloven § 6 til § 10 og kommuneloven § 40 nr. 3. Der forvaltningsloven ikke direkte kommer til anvendelse, gjelder reglene i forvaltningsloven § 6 til § 10 tilsvarende. 

§ 3-6. Bruk av rådgivere ved utarbeidelse av spesifikasjoner 
Oppdragsgiver skal ikke søke eller motta råd som kan bli benyttet under utarbeidelsen av spesifikasjoner for en bestemt anskaffelse fra noen som kan ha økonomisk interesse i anskaffelsen når dette skjer på en måte som vil kunne utelukke konkurranse. 

§ 3-7. Språkkrav 
Med unntak av kunngjøringer etter kapittel 16 (kunngjøringsregler) kan oppdragsgiver utforme all dokumentasjon på norsk, samt kreve at tilbud med tilhørende dokumenter skal utformes på norsk. 

§ 3-8. Bruk av kontraktsstandarder og spesielle kontraktsvilkår
(1) Der det finnes fremforhandlede og balanserte kontraktsstandarder skal disse som hovedregel brukes ved inngåelse av tjenestekontrakter og bygge- og anleggskontrakter.
(2) Oppdragsgiver kan fastsette særlige betingelser til kontraktens utførelse, så fremt at disse gjøres kjent for leverandøren i konkurransebetingelsene og at vilkårene ikke er i strid med EØS-avtalen. Slike betingelser kan også omhandle sosiale hensyn og miljøhensyn. 
(3) For arbeid som skal utføres i Norge kan oppdragsgiver sette som betingelse for gjennomføringen av kontrakten at norske leverandører skal være tilknyttet en offentlig godkjent lærlingordning. Slik betingelse kan likevel kun settes dersom det er et klart definert behov for lærlingplasser i den aktuelle bransje. 
(4) For bygg- og anleggsarbeid som skal utføres i Norge kan oppdragsgiver sette som betingelse for gjennomføringen av kontrakten at arbeidet skal utføres av entreprenøren og dennes ansatte i tjenesteforhold, eventuelt av underentreprenører og deres ansatte, eller ved bruk av lovlig innleid arbeidskraft. Det kan stilles krav om at bruk av enkeltmannsforetak som ikke er entreprenør eller underentreprenør, skal begrunnes.

§ 3-9. Reserverte kontrakter
Oppdragsgiver kan begrense konkurransen til virksomheter hvor flertallet av de ansatte er funksjonshemmede, og arten eller omfanget av deres handikap innebærer at de ansatte ikke kan utøve arbeid på ordinære vilkår. 

§ 3-10. Pålegg 
Moderniseringsdepartementet kan gi oppdragsgivere de pålegg som er nødvendige for å sikre oppfyllelsen av lov av 16. juli 1999 nr. 69 og denne forskrift. 
Kapittel 4. Definisjoner
§ 4-1. Generelle definisjoner
I denne forskrift menes det med: 
a.	kontrakt: gjensidig bebyrdende avtale som inngås skriftlig mellom en eller flere oppdragsgiver og en eller flere leverandører. 	
b.	varekontrakt: kontrakt som omhandler kjøp, avbetalingskjøp, leasing eller leie med eller uten rett til kjøp av varer, unntatt varer som nevnt i bokstav c. Levering av slike varer kan i tillegg omfatte monterings- og installasjonsarbeid. 	
c.	bygge- og anleggskontrakt: kontrakt som omhandler enten utførelse, eller både utførelse og planlegging, av arbeider i forbindelse med aktiviteter som er angitt i vedlegg 1 (liste over forskjellige former for yrkesaktivitet) eller et bygge- og anleggsarbeid som definert i bokstav f, eller utførelse på en hvilken som helst måte av et bygg og anlegg som oppfyller de krav som er satt av den offentlige oppdragsgiver. 	
d.	tjenestekontrakt: kontrakter som gjelder tjenester angitt i vedlegg 5 (prioriterte tjenester) og vedlegg 6 (uprioriterte tjenester).	
e.	tjenestekonsesjonskontrakt: en kontrakt av samme type som angitt i bokstav d, med det unntak at vederlaget for tjenesten som skal utføres enten utelukkende består av retten til å utnytte tjenesten eller i en slik rett sammen med betaling.	
f.	bygge- og anleggsarbeid: resultatet av bygge- og anleggsarbeider som i sin helhet er tilstrekkelig til å oppfylle en økonomisk og teknisk funksjon. 	
g.	offentlig bygge- og anleggskonsesjon: en kontrakt av samme type som angitt i bokstav c, med det unntak at vederlaget for arbeidene som skal utføres enten utelukkende består av retten til å utnytte byggverket eller i en slik rett sammen med betaling. 	
h.	skriftlig: ethvert uttrykk bestående av ord eller tall som kan leses, reproduseres og deretter kommuniseres. Det kan omfatte informasjon som overføres og lagres elektronisk.	
i.	elektronisk: ved hjelp av elektronisk utstyr for behandling (herunder digital komprimering) og lagring av data som overføres, videresendes og mottas via kabel, radio, optisk eller med andre elektromagnetiske medier.	
j.	alternative tilbud: betegnelse på tilbud som er utarbeidet etter oppdragsgivers oppgitte alternative måte å oppfylle krav til ytelsens innhold og eventuelt utforming.
k.	konkurransebetingelser: en samlebetegnelse for krav som stilles i enten konkurransegrunnlaget eller kunngjøringen.	
l.	universell utforming: utforming av produkter og omgivelser på en slik måte at de kan brukes av alle mennesker, i så stor grad som mulig, uten behov for tilpasning og spesiell utforming.	
m.	TED-databasen: den europeiske offisielle databasen for kunngjøringer.	
n.	DOFFIN-databasen: den norske offisielle databasen for kunngjøringer.	

§ 4-2. Prosedyrer
I denne forskrift menes med:a.	åpen anbudskonkurranse: anskaffelsesprosedyre som tillater alle interesserte leverandører å gi tilbud, men som ikke tillater forhandling. 	
b.	begrenset anbudskonkurranse: anskaffelsesprosedyre som bare tillater de leverandører som er invitert av oppdragsgiver til å gi tilbud, men som ikke tillater forhandling. 	
c.	konkurranse med forhandling: anskaffelsesprosedyre hvor oppdragsgiver har adgang til å forhandle med en eller flere leverandører. 	
d.	konkurransepreget dialog: anskaffelsesprosedyre hvor oppdragsgiver i en eller flere runder fører en dialog med leverandører om alternative løsninger før det inngis konkurrerende tilbud.	
e.	dynamisk innkjøpsordning: en fullstendig elektronisk prosess for å foreta ordinære anskaffelser, hvis karakteristikker, slik de foreligger på markedet, oppfyller den offentlige oppdragsgiverens krav. Ordningen er begrenset i varighet og er åpen i gyldighetsperioden for alle leverandører som oppfyller utvelgelseskriteriene, og som har levert et veiledende tilbud som er i overensstemmelse med konkurransebetingelsene.	
f.	rammeavtale: avtale inngått mellom en eller flere oppdragsgivere og en eller flere leverandører som har til formål å fastsette vilkårene for de kontrakter som skal tildeles i løpet av en gitt periode, særlig med hensyn til pris og eventuelt planlagte mengder.	
g.	plan- og designkonkurranse: anskaffelsesprosedyre som for eksempel på områdene arealplanlegging, byplanlegging, arkitekt- og ingeniørarbeider eller databehandling gjør det mulig for oppdragsgiver gjennom en konkurranse, med eller uten premiering, å få utarbeidet en plan eller design som deretter kåres av en jury. Juryens avgjørelse kan være bindende eller innstillende. 	
h.	elektronisk auksjon: en elektronisk prosess hvor det etter en første fullstendig vurdering av tilbudene, slik at de kan rangeres med metoder for automatisk vurdering, gjennomføres en gjentagende prosess hvor priser og/eller nye verdier for visse elementer i tilbud kan justeres.	

§ 4-3. Standarder og spesifikasjoner
I denne forskrift menes med:
a.	standard: teknisk spesifikasjon godkjent av et anerkjent nasjonalt eller internasjonalt standardiseringsorgan for gjentatt eller stadig bruk, men som det normalt ikke er obligatorisk å anvende og som er offentlig tilgjengelige.	
b.	europeisk standard: standard godkjent av Den europeiske standardiseringsorganisasjon (CEN) eller av Den europeiske komité for elektronisk standardisering (CENELEC) som Europeisk standard (EN) eller som Europeisk Harmoniseringsdokument (HD) i samsvar med de felles regler for disse organisasjoner.	
c.	europeisk teknisk godkjennelse: en positiv teknisk vurdering som konkluderer med at et produkt er egnet for bruk i samsvar med grunnleggende krav for bygge- og anleggsarbeider, på grunnlag av produktets egenskaper og definerte vilkår for dets bruk og utnyttelse. Den europeiske godkjennelse skal gis av et organ som er utnevnt til dette formål av en EØS-stat.	
d.	teknisk referanse: ethvert produkt fra europeiske standardiseringsorganer, bortsett fra offisielle standarder, som er utarbeidet etter prosedyrer som er innført med tanke på utvikling av markedets behover.	
e.	CPC-nummer: referansenummer som viser til De forente nasjoners sentrale produktnomenklatur. 	
f.	CPV-nummer: referansenummer som viser til EU-kommisjonens produkt og tjenestekoder. 	
g.	felles teknisk spesifikasjon: en teknisk spesifikasjon som er utarbeidet etter en prosedyre godkjent av medlemsstatene, og som er blitt publisert i Den Europeiske Unions Tidende.	
h.	tekniske spesifikasjoner: 	
-	ved vare- og tjenestekontrakter: en spesifikasjon fastsatt i et dokument, som fastsetter de egenskaper ved en vare- eller tjenestekontrakt som oppdragsgiver krever. Dette omfatter for eksempel kvalitetsnivå, miljøkrav, universell utforming, overensstemmelsesvurdering, funksjonsdyktighet, bruken av produktet, sikkerhet, dimensjoner, herunder forskrifter som gjelder handelsbetegnelse og terminologi for produktet, symboler, tester og testmetoder, emballering, merking og etikettering, bruksanvisning, produksjonsprosesser og –metoder samt prosedyrer for overensstemmelsesvurdering.	
-	ved bygge- og anleggskontrakter: samtlige tekniske forskrifter, herunder slike som fremgår av kunngjøringen, som fastsetter de krevde egenskaper for et materiale, et produkt eller et innkjøp, og hvor disse beskrives slik at de oppfyller kravene til den anvendelse som den oppdragsgiver har fastlagt. Disse egenskapene omfatter miljøkrav, universell utforming, overensstemmelsesvurdering, funksjonsdyktighet, sikkerhet, dimensjoner, herunder prosedyrer for kvalitetssikring, terminologi, symboler, tester, testmetoder, emballering, merking og etikettering samt produksjonsprosesser og 
–metoder. De omfatter tilsvarende regler for prosjektering og omkostningsberegning, målemetoder, kontroll og overlevering av bygge- og anleggsarbeider samt konstruksjonsteknikk og konstruksjonsmetoder samt alle andre tekniske forhold som den oppdragsgiver kan fastsette ved alminnelige eller særlig bestemmelser vedrørende de ferdige arbeider og de materialer eller deler som inngår i slike arbeider.	

DEL II. ANSKAFFELSER UNDER EØS-TERSKELVERDIENE OG UPRIORITERTE TJENESTER
Kapittel 5. Anskaffelsesprosedyrer
§ 5-1. Tillatte anskaffelsesprosedyrer 
Anskaffelsen skal foretas ved åpen eller begrenset anbudskonkurranse eller ved konkurranse med forhandlinger. 
Kapittel 6. Rammeavtaler og dynamiske innkjøpsordninger
§ 6-1. Rammeavtaler
(1) Ved inngåelse av rammeavtaler skal oppdragsgiver følge prosedyrereglene som følger av denne forskrift inntil tildeling av kontrakter innenfor rammeavtalen. Valg av leverandør til rammeavtalen skjer på bakgrunn av tildelingskriteriene som er fastsatt i § 12-2 (kriterier for valg av tilbud). 
(2) Tildeling av kontrakter innenfor rammeavtalen inngås etter prosedyrene i §§ 6-2 og 6-3. 
(3) Kontrakter basert på en rammeavtale kan bare inngås mellom de opprinnelige partene i rammeavtalen, og uten at det gjøres vesentlige endringer i de opprinnelige avtalevilkårene. 
(4) Rammeavtaler kan ikke inngås for mer enn fire år, med unntak av særlige tilfeller som er begrunnet ut fra formålet med rammeavtalen. 
(5) Oppdragsgiver må ikke misbruke rammeavtaler eller anvende dem på en måte som hindrer, begrenser eller fordreier konkurransen.

§ 6-2. Rammeavtale med én leverandør
(1) Ved inngåelse av rammeavtaler med en leverandør inngås kontrakt basert på vilkårene som er fastsatt i rammeavtalen. 
(2) Oppdragsgiver kan i forbindelse med inngåelse av kontrakt skriftlig konsultere leverandøren, og om nødvendig be om at tilbudet suppleres. 

§ 6-3. Rammeavtale med flere leverandører
(1) Ved inngåelse av rammeavtaler med flere leverandører skal det inngås rammeavtale med minst tre leverandører, forutsatt at det er et tilstrekkelig antall egnede leverandører og tilbud.
(2) Tildeling av kontrakter basert på rammeavtaler som er inngått med flere leverandører kan foretas på grunnlag av vilkårene som er fastsatt i rammeavtalen, uten at det gjennomføres ny konkurranse.
(3) Hvis ikke alle vilkårene er fastsatt i rammeavtalen, skal tildeling av kontrakter foretas etter at det er iverksatt ny konkurranse mellom partene. Konkurransen gjennomføres på vilkårene som fremgår av konkurransebetingelsene for rammeavtalen, som om nødvendig presiseres og i visse tilfeller suppleres. Konkurransen skal gjennomføres på følgende måte:
a.	For hver kontrakt som inngås skal oppdragsgiver skriftlig konsultere de leverandører som er i stand til å gjennomføre kontrakten.
b.	Oppdragsgiver fastsetter en tilstrekkelig frist til innlevering av tilbud på de enkelte kontrakter. Ved fastsettelse av fristen skal det tas hensyn til forhold som kontraktsgjenstandens kompleksitet og den tid som medgår til å utarbeide tilbud.
c.	Tilbudene skal sendes inn skriftlig og innholdet skal holdes fortrolig inntil utløpet av den fastsatte tilbudsfristen.
d.	Oppdragsgiver tildeler hver kontrakt til den tilbyder som har gitt det beste tilbudet på grunnlag av de tildelingskriterier som er fastsatt i konkurransebetingelsene for rammeavtalen. 

§ 6-4. Dynamiske innkjøpsordninger
(1) Ved etableringen av en dynamisk innkjøpsordning skal oppdragsgiver følge reglene for åpen anbudskonkurranse i alle faser frem til tildeling av kontrakter som inngås innenfor ordningen. Alle tilbydere som oppfyller kvalifikasjonskriteriene og har levert et veiledende tilbud i samsvar med betingelsene for konkurransen, samt eventuelle tilleggsdokumenter, skal få tilgang til ordningen. Veiledende tilbud kan når som helst forbedres, forutsatt at de fortsatt samsvarer med betingelsene for konkurransen. Ved etableringen av ordningen, og tildeling av kontrakter innenfor ordningen, skal oppdragsgiver utelukkende bruke elektroniske midler i samsvar med § 7-1 (regler for kommunikasjon).
(2) Med sikte på etablering av en dynamisk innkjøpsordning skal oppdragsgiver:
a.	offentliggjøre en kunngjøring om anbudskonkurranse som gjør det klart at man vil etablere en dynamisk innkjøpsordning,
b.	angi i konkurransegrunnlaget blant annet arten av anskaffelser som er planlagt innenfor ordningen, alle nødvendige opplysninger vedrørende innkjøpsordningen, det elektroniske utstyret som benyttes, og tekniske innretninger og spesifikasjoner for tilkopling,
c.	tilby i elektronisk form ved offentliggjøring av kunngjøringen og frem til ordningen opphører, ubegrenset, direkte og full adgang til konkurransegrunnlaget og til eventuelle tilleggsdokumenter. Internett-adressen hvor dokumentene kan finnes skal fremgå av kunngjøringen.
(3) Oppdragsgiver skal i hele perioden for den dynamiske innkjøpsordningen gi enhver leverandør mulighet til å levere et veiledende tilbud og bli tatt opp i ordningen på vilkårene nevnt i første ledd. Oppdragsgiver skal fullføre evalueringen senest innen 15 dager fra datoen for innleveringen av det veiledende tilbudet. Dersom oppdragsgiver i mellomtiden ikke gjennomfører noen konkurranse kan evalueringsperioden forlenges. 
(4) Oppdragsgiver skal snarest mulig underrette leverandøren om vedkommende er tatt opp i den dynamiske innkjøpsordningen, eller om vedkommendes veiledende tilbud er avvist.
(5) Det skal gjennomføres en konkurranse for tildeling av hver enkelt kontrakt. Før denne konkurransen skal oppdragsgiver offentliggjøre en forenklet kunngjøring av konkurranse som inviterer alle interesserte leverandører til å levere et veiledende tilbud, i samsvar med tredje ledd, innen rimelig frist fra datoen da den forenklede kunngjøringen ble sendt. Oppdragsgiver kan ikke fortsette med konkurransen før evalueringen av alle veiledende tilbud som er mottatt innen denne fristen, er fullført.
(6) Oppdragsgiver skal invitere alle tilbydere som er tatt opp i ordningen, til å levere et tilbud, innen en frist fastsatt av oppdragsgiver, for hver enkelt kontrakt som skal tildeles innenfor ordningen. 
(7) Oppdragsgiver skal tildele kontrakten til den tilbyderen som har levert det beste tilbudet, på grunnlag av tildelingskriteriene fastsatt i konkurransebetingelsene for etableringen av det dynamiske innkjøpsordningen. Disse kriteriene kan eventuelt presiseres i innbydelsen nevnt i sjette ledd.
(8) En dynamisk innkjøpsordning kan ikke etableres for mer enn fire år, med unntak av særlige begrunnede tilfeller.
(9) Oppdragsgiver må ikke misbruke denne ordningen eller anvende den på en måte som hindrer, begrenser eller vrir konkurransen.
(10) Interesserte leverandører eller andre berørte parter i ordningen kan ikke pålegges gebyrer.
Kapittel 7. Grunnlaget for konkurransen
§ 7-1. Regler for kommunikasjon
(1) All kommunikasjon og informasjonsutveksling som referert til i denne bestemmelsen kan, etter oppdragsgivers valg, skje per post, telefaks eller ved elektronisk kommunikasjon.
(2) Valgte kommunikasjonsmidler skal være allment tilgjengelige og ikke være begrensende for leverandørenes adgang til konkurransen.
(3) De sikkerhetstjenester og sikkerhetsprodukter som benyttes ved elektronisk kommunikasjon, samt deres tekniske egenskaper, skal være ikke-diskriminerende, allment tilgjengelig og virke sammen med informasjons- og kommunikasjonsteknologiprodukter i alminnelig bruk.
(4) Kommunikasjon, utveksling og lagring av informasjon skal skje på en måte som sikrer at dokumentets innhold og fortrolighet med hensyn til tilbud og forespørsel om deltakelse i konkurranse bevares. Oppdragsgiver skal ikke kunne undersøke innholdet i tilbudene og anmodningene om å delta først etter utløpet av tidsfristen som er satt for levering av dem.
(5) Følgende regler gjelder for systemer for elektronisk overføring og mottak av tilbud og forespørsel om å delta i konkurranser:
a.	Opplysninger vedrørende spesifikasjoner som er nødvendige for elektronisk innlevering av tilbud og forespørsel om å delta, herunder kryptering, skal være tilgjengelige for interesserte parter. Sikkerhetstjenester og sikkerhetsprodukter som benyttes for elektronisk mottak av tilbud og forespørsel om å delta skal samsvare med følgende krav:
1.	Den elektroniske signatur må være i samsvar med lov 15. juni 2001 nr. 81 om elektronisk signatur, og utpekte krav etter etablerte frivillige sertifiserings- eller godkjenningsordninger etter nevnte lov § 16.
2.	Nøyaktig klokkeslett og dato for mottak av tilbud og forespørsel om å delta i konkurranser må kunne fastslås med sikkerhet.
3.	Det kan med rimelighet sikres at ingen får tilgang til de forespurte opplysninger før utløpet av de fastsatte frister. Det kan ved overtredelse av dette forbud med rimelighet sikres at overtredelsen klart kan spores.
4.	Kun autoriserte personer skal kunne fastsette eller endre datoene for åpning av de mottatte opplysninger.
5.	I løpet av de forskjellige stadier for tildeling av kontrakt eller de forskjellige stadier i konkurransen, må kun de autoriserte personer som opptrer sammen få adgang til alle eller deler av de innsendte opplysninger.
6.	De autoriserte personer, som opptrer sammen, kan kun få adgang til de innsendte opplysninger etter den anførte dato.
b.	Opplysninger som er mottatt og åpnet i overensstemmelse med de foreliggende krav skal kun være tilgjengelige for personer som er autorisert til å få kjennskap til dem. 
c.	Dersom nødvendige dokumenter, sertifikater og deklarasjoner ikke finnes i elektronisk form skal leverandøren levere dette i samsvar med § 10-2 (tilbudets utforming) første ledd, innen fristen som er fastsatt for levering av tilbud.
(6) Forespørsel om å delta i en konkurranse kan også fremsettes på telefon. Leverandøren skal i så fall bekrefte forespørselen skriftlig før utløpet av fristen for forespørsel om må delta i konkurransen.
(7) Forespørsel om å delta i konkurransen kan også fremsettes ved telefaks. Dersom det er nødvendig av bevishensyn, kan oppdragsgiver kreve at en slik forespørsel bekreftes skriftlig. Krav om slik bekreftelse, samt fristen for innlevering må fremgår av kunngjøringen.

§ 7-2. Utarbeidelse av konkurransegrunnlag
(1) Oppdragsgiver kan utarbeide et konkurransegrunnlag som supplerer og utdyper de opplysninger som fremkommer av kunngjøringen, Konkurransebetingelsene skal innholde en tilstrekkelig og fullstendig beskrivelse av følgende:
a.	hva som skal anskaffes. Dersom det kan gis tilbud på deler av oppdraget eller med alternative frister, skal dette opplyses,
b.	hvilken anskaffelsesprosedyre som er valgt og hvordan konkurransen skal gjennomføres, herunder krav til kvalifikasjon og kriterier for tildeling av kontrakt,
c.	hvordan tilbudene og eventuelle vedlegg skal utformes, endelig frist for mottak av tilbud (dag og klokkeslett), adgang til alternative tilbud, krav til opplysninger om bruk av underentrepriser, samt muligheten for å ta forbehold,
hvilke alminnelige eller spesielle kontraktsbetingelser som gjelder for oppdraget. 

§ 7-3. Rettelse, supplering eller endring av konkurransegrunnlaget 
(1) Innen tilbudsfristens utløp, har oppdragsgiver rett til å foreta rettelser, suppleringer og endringer av konkurransegrunnlaget som ikke er vesentlige. 
(2) Rettelser, suppleringer eller endringer skal umiddelbart sendes samtlige som har mottatt konkurransegrunnlaget. Opplysninger som oppdragsgiver gir på forespørsel fra en av leverandørene, skal likeledes meddeles alle. 
(3) Dersom rettelse, supplering eller endring som nevnt i første ledd kommer så sent at det er vanskelig for leverandørene å ta hensyn til det i tilbudet, skal det fastsettes en forholdsmessig forlengelse av tilbudsfristen. Samtlige leverandører skal snarest varsles om forlengelsen.

§ 7-4. Krav til ytelsen og bruk av tekniske spesifikasjoner 
(1) Anskaffelsen bør spesifiseres ved en behovsspesifikasjon eller angivelse av funksjonskrav. Ved utformingen av kravene skal det legges vekt på livssykluskostnader og miljømessige konsekvenser av anskaffelsen. Så langt det er mulig skal det stilles konkrete miljøkrav til produktets ytelse eller funksjon. 
(2) Dersom oppdragsgiver krever oppfylt tekniske spesifikasjoner, skal disse angis i konkurransegrunnlaget.
(3) Det kan ikke benyttes tekniske spesifikasjoner som omtaler varer av et bestemt fabrikat eller opprinnelse, eller angir en særlig produksjonsmetode, dersom dette favoriserer enkelte foretak. En slik spesifikasjon kan likevel foretas når kontraktsgjenstanden berettiger til det. Det er heller ikke tillatt å angi varemerker, patenter eller typer. Kan kontraktsgjenstanden ikke beskrives tilfredsstillende på annen måte, er det likevel tillatt å bruke slik angivelse når den er ledsaget av ordene «eller tilsvarende». 

§ 7-5. Kvalifikasjonskrav 
(1) Oppdragsgiver kan stille minimumskrav til leverandørene, herunder til leverandørenes tekniske kvalifikasjoner og finansielle og økonomiske stilling. 
(2) Krav til leverandørenes kvalifikasjoner skal i hovedtrekk angis i kunngjøringen. Kunngjøringen skal også angi krav til dokumentasjon av at kravene til leverandøren er oppfylt.
(3) Oppdragsgiver kan utarbeide et eget kvalifikasjonsgrunnlag som utdyper eller supplerer de krav til kvalifikasjoner som er angitt i kunngjøringen. Kvalifikasjonsgrunnlaget skal sendes alle leverandører som ønsker å delta i konkurransen.
(4) Kravene skal sikre at leverandørene er egnet til å kunne oppfylle kontraktsforpliktelsene og skal stå i forhold til den ytelse som skal leveres.
(5) Kravene skal ikke diskriminere leverandørene på grunnlag av nasjonal eller lokal tilhørighet.

§ 7-6. Deltakelse i konkurranse hvor det settes en grense for antall deltagere 
(1) Ved begrenset anbudskonkurranse eller konkurranse med forhandling kan oppdragsgiver fastsette en nedre, eventuelt også en øvre, grense for antall leverandører som skal inviteres til å gi tilbud. 
(2) Den nedre og øvre grensen skal fremgå av kunngjøringen, sammen med de objektive og ikke-diskriminerende kriterier eller regler oppdragsgiver vil benytte ved utvelgelsen av eventuelt overtallige kvalifiserte leverandører.
(3) Det skal inviteres et antall som er tilstrekkelig til å sikre reell konkurranse, men likevel ikke mindre enn tre. Dette er likevel ikke til hinder for at oppdragsgiver inviterer færre leverandører enn oppgitt i kunngjøringen, i tilfeller hvor det ikke foreligger et tilstrekkelig antall leverandører som oppfyller konkurransebetingelsene.

§ 7-7. Skatteattest
(1) Oppdragsgiver skal kreve at samtlige norske leverandører fremlegger skatteattest for merverdiavgift og skatteattest for skatt. 
(2) Oppdragsgiver skal angi innleveringsmåte og tidspunkt for innlevering. Skatteattestene må foreligge senest innen tilbudsfristens utløp ved åpen anbudskonkurranse eller ved fristen for forespørsler om å delta i en begrenset anbudskonkurranse eller konkurranse med forhandling. 
(3) Skatteattestene skal ikke være eldre enn 6 måneder regnet fra fristen i andre ledd. 
(4) Ved bygge- og anleggskontrakter skal entreprenøren tilsvarende kreve skatteattest i alle underliggende entrepriseforhold ved inngåelse av kontrakter i tilknytning til oppdraget som overstiger en verdi på 500.000 kroner eks. mva. Brudd på entreprenørens plikt til å kreve skatteattest gir oppdragsgiver rett til å kreve at entreprenøren erstatter vedkommende firma med underentreprenør som kan fremlegge skatteattest. Eventuelle økonomiske krav fra underentreprenører eller omkostninger for øvrig som følge av heving av avtaler med underentreprenører i denne forbindelse skal bæres av entreprenøren.

§ 7-8. HMS-egenklæring
(1) For arbeid som skal utføres i Norge skal oppdragsgiver kreve at samtlige leverandører fremlegger en egenerklæring i samsvar med vedlegg 2 om at leverandøren oppfyller, eller ved eventuell tildeling av kontrakt, vil oppfylle, lovbestemte krav i Norge innen helse, miljø og sikkerhet (HMS). 
(2) Oppdragsgiver skal angi innleveringsmåte og tidspunktet for innlevering. Egenerklæringen må foreligge senest ved tilbudsfristens utløp ved åpen anbudskonkurranse eller ved fristen for forespørsler om å delta i en begrenset anbudskonkurranse eller konkurranse med forhandling. 
(3) Ved bygge- og anleggskontrakter skal entreprenøren tilsvarende kreve HMS-egenerklæring i alle underliggende entrepriseforhold ved inngåelse av kontrakter i tilknytning til oppdraget som overstiger en verdi på 500.000 kroner eks. mva.
Kapittel 8. Kunngjøringsregler
§ 8-1. Kunngjøring av konkurranse 
(1) Oppdragsgiver skal utarbeide en kunngjøring i samsvar med kunngjøringsskjemaer fastsatt av Moderniseringsdepartementet. 
(2) Kunngjøringen skal utarbeides på norsk. 
(3) Kunngjøringen skal sendes til DOFFIN-databasens operatør for kunngjøring i DOFFIN-databasen.
(4) Dersom oppdragsgiver ønsker kunngjøring i TED-databasen, skal kunngjøringen sendes til DOFFIN-databasens operatør for videresendelse. 
(5) DOFFIN-databasens operatør kan avvise kunngjøringer som ikke er i samsvar med dette kapittel eller de fastsatte kunngjøringsskjemaer. 

§ 8-2. Kunngjøring av konkurranseresultater 
(1) Oppdragsgiver som har tildelt en kontrakt kan gjøre resultatet kjent i en kunngjøring i DOFFIN-databasen. Kunngjøringen sendes til DOFFIN-databasens operatør i samsvar med kunngjøringsskjemaer fastsatt av Moderniseringsdepartementet. 
(2) For kontrakter som gjelder uprioriterte tjenester over EØS-terskelverdiene, jf. 2-2 (terskelverdiene), skal oppdragsgiver sende inn en meddelelse om tildeling av kontrakt, i tråd med § 16-4. På kunngjøringsskjemaet skal det angis om oppdragsgiver gir samtykke til offentliggjøring.
Kapittel 9. Frister
§ 9-1. Tilbudsfrist 
Tilbudsfristen skal fastsettes slik at leverandørene får tilstrekkelig tid til å foreta de nødvendige undersøkelser og beregninger. 

§ 9-2. Vedståelsesfrist 
Oppdragsgiver skal fastsette den tiden tilbudene er bindende (vedståelsesfrist). Fristen skal angis med dato og klokkeslett. Den bør ikke settes lenger enn det som er nødvendig av hensyn til behandlingen av tilbudene. Dersom ikke annet fremgår av konkurransegrunnlaget eller kunngjøringen, utløper vedståelsesfristen kl. 24.00, 30 dager etter tilbudsfristens utløp. 
Kapittel 10. Gjennomføring av konkurransen 
§ 10-1. Fremgangsmåte ved valg av leverandører og tildeling av kontrakter 
Etter at kvalifikasjonene til de leverandører som ikke er avvist er vurdert i samsvar med reglene i § 7-5 (kvalifikasjonskrav) til § 7-7 (HMS-egenerklæring), skal kontrakt tildeles på grunnlag av kriterier fastlagt etter § 12-2 (kriterier for valg av tilbud). 

§ 10-2. Tilbudets utforming 
(1) Tilbudet skal være skriftlig og avgis i lukket og merket forsendelse, enten direkte eller pr. post.
(3) Tilbudet skal være signert.
(2) Tilbudet kan også avgis med elektroniske middel forutsatt at konkurransegrunnlaget åpner for dette og at innleveringen av tilbudet skjer i samsvar med § 7-1 (regler om kommunikasjon). 

§ 10-3. Avvik fra konkurransebetingelsene 
Det er tillatt å levere tilbud som inneholder avvik fra konkurransebetingelsene. Slike avvik skal fremgå klart av tilbudet, og være presist og entydig beskrevet. Ved anbudskonkurranser skal avvik i tillegg være beskrevet slik at oppdragsgiver kan vurdere avvikene uten kontakt med leverandør. Det kan ikke tas vesentlige forbehold mot konkurransebetingelsene.

§ 10-4. Alternative tilbud
Dersom tildeling av kontrakt skal skje på bakgrunn av det økonomisk mest fordelaktige tilbud, kan oppdragsgiver ta i betraktning alternative tilbud. Oppdragsgiver skal angi denne muligheten i kunngjøringen. Oppdragsgiver skal angi i konkurransebetingelsene hvilke minstekrav og krav til utforming som stilles til alternative tilbud. 

§ 10-5. Tilbakekall og endring av tilbud 
(1) Tilbud kan tilbakekalles eller endres inntil tilbudsfristens utløp. 
(2) Tilbakekall skal skje skriftlig. 
(3) Endringen av tilbudet er å betrakte som et nytt tilbud og skal foretas i samsvar med § 10-2 (tilbudets utforming). 

§ 10-6. Registrering av innkomne tilbud 
Tilbudene skal påføres tidspunkt for mottakelse etter hvert som de kommer inn. På anmodning skal oppdragsgiver skriftlig bekrefte når tilbudet er mottatt. 

§ 10-7. Tilbudsåpning 
(1) Rettidig levert tilbud skal åpnes på det tidspunkt og sted som er angitt i konkurransebetingelsene. 
(2) Åpningen skal foretas av minst to representanter for oppdragsgiver.
(3) For bygg -og anleggskontrakter skal leverandørenes navn og totalpris gjøres tilgjenglig for tilbyderne innen syv dager etter tilbudsåpning.

§ 10-8. Gjennomføring av konkurranse med forhandling etter forutgående kunngjøring
(1) Oppdragsgiver kan bestemme at forhandlingene skal forløpe i flere faser og redusere det antall tilbud som det skal forhandles med. En slik reduksjon skal skje på bakgrunn av de oppgitte tildelingskriterier. I den avsluttende fase skal det likevel være igjen et tilstrekkelig antall tilbud som kan sikre reell konkurranse.
(2) Dersom oppdragsgiver vil benytte seg av fremgangsmåten etter første ledd for å redusere antall tilbud, skal det opplyses om dette i konkurransebetingelsene.
(3) Hvis oppdragsgiver ikke har opplyst om fremgangsmåten for reduksjon av antall tilbydere i henhold til første og andre ledd, skal alle leverandører som har gitt gyldig tilbud, gis adgang til å gi et forbedret tilbud før beslutning om tildeling av kontrakt. 
(4) Det er adgang til å forhandle om endringer eller suppleringer av alle sider ved tilbudene, så som forretningsmessige vilkår, pris og tekniske spesifikasjoner. Dersom forhandlinger fører til endring av en leverandørs tilbud, skal endringene dokumenteres skriftlig.
(5) Forhandlingene skal skje i samsvar med de alminnelige regler i § 3-1, herunder kravene til likebehandling, taushetsplikt og god forretningsskikk. Oppdragsgiver skal særlig sørge for at det ikke gis opplysninger om innholdet i øvrige deltageres tilbud eller som kan stille noen leverandører bedre enn andre.

§ 10–9. Forhandlinger etter gjennomført plan – og designkonkurranse
Oppdragsgiver kan ved tjenestekontrakter når den aktuelle kontrakt inngås etter en designkonkurranse, jf. § 21-1 (Plan – og designkonkurranse), og i samsvar med de regler som gjelder for denne skal tildeles vinneren eller en av vinnerne i konkurransen gjennomføre forhandlinger uten forutgående kunngjøring. I sistnevnte tilfelle skal alle vinnerne i konkurransen inviteres til å delta i forhandlingene

§ 10-10. Avvisning på grunn av forhold ved leverandøren 
(1) Oppdragsgivere skal avvise leverandører som: 
a.	ikke oppfyller krav som er satt til leverandørenes deltakelse i konkurransen, med forbehold av § 11-3 (tilleggsfrist for ettersending av dokumenter)	
b.	har unnlatt å levere skatteattest i samsvar med § 7-6 (skatteattest), med forbehold av § 11-3 (tilleggsfrist for ettersending av dokumenter)	
c.	har unnlatt å levere HMS-egenerklæring i samsvar med § 7-7 (HMS-egenerklæring), med forbehold av § 11-3 (tilleggsfrist for ettersending av dokumenter)	
d.	har unnlatt å levere forespørsel om deltakelse i begrenset anbudskonkurranse og konkurranse med forhandling i samsvar med § 7-1 (regler for kommunikasjon), eller ikke har levert slik forespørsel innen fristen, 	
e.	oppdragsgiver kjenner til er rettskraftig dømt for deltakelse i en kriminell organisasjon eller for  korrupsjon, bedrageri eller hvitvasking av penger, 	
f.	har blitt benyttet under utarbeidelsen av spesifikasjoner som omtalt i § 3-6.	

(2) Oppdragsgiver kan avvise leverandører som: 
a.	er konkurs, under gjeldsforhandling eller avvikling, har innstilt sin virksomhet eller befinner seg i en tilsvarende prosess med hjemmel i nasjonale lover og forskrifter, 	
b.	er begjært konkurs, har begjært åpning av gjeldsforhandling eller tvangsoppløsning eller annen lignende prosess med hjemmel i nasjonale lover og forskrifter, 	
c.	ved en rettskraftig dom er kjent skyldig i straffbare forhold som angår den yrkesmessige vandel, 	
d.	i sitt yrke har gjort seg skyldig i alvorlige forsømmelser mot faglige og etiske krav i vedkommende bransje, 	
e.	ikke har oppfylt sine forpliktelser vedrørende innbetaling av trygdeavgifter i samsvar med lovbestemmelser i den stat hvor han er etablert, eller i Norge, 	
f.	ikke har oppfylt sine forpliktelser vedrørende innbetaling av skatter og avgifter i samsvar med lovbestemmelser i den stat hvor han er etablert, eller i Norge, 	
g.	har gitt grovt misvisende eller feilaktige opplysninger eller unnlatt å gi opplysninger i henhold til det som kreves etter denne paragraf eller krav til leverandøren, eller	
(3) Når oppdragsgiver krever bevis for at leverandøren ikke omfattes av første og annet ledd, skal utdrag fra strafferegister eller konkursregister godtas som tilstrekkelig bevis for første ledd bokstav e og annet ledd bokstav a, b eller c. I mangel av slikt utdrag skal et tilsvarende dokument som viser at kravene er tilfredsstilt, utstedt av en retts- eller forvaltningsmyndighet i leverandørens hjemstat eller oppholdsstat, aksepteres. For annet ledd bokstav e og f skal det anses tilstrekkelig med attest utstedt av vedkommende myndighet i leverandørens hjemstat. Når leverandørens hjemstat ikke utsteder slike dokumenter eller attester, kan de erstattes av en erklæring avgitt under ed eller forsikring av den aktuelle personen overfor en retts- eller forvaltningsmyndighet, en notarius publicus eller annen kompetent myndighet i hjemstaten eller nåværende oppholdsstat.

§ 10-11. Avvisning på grunn av forhold ved tilbudet 
(1) Et tilbud skal avvises når: 
a.	det ikke er levert innen den fastsatte tilbudsfristen,	
b.	det ikke tilfredsstiller kravene til tilbudets utforming, jf § 10-2 (1) og (3),	
c.	det er et alternativt tilbud avgitt i strid med § 10-4(alternative tilbud). Oppdragsgiver kan ikke avvise et alternativt tilbud utelukkende med den begrunnelse at kontrakten vil endre karakter fra en tjenestekontrakt til en varekontrakt, eller omvendt,	
d.	det inneholder vesentlige forbehold mot konkurransegrunnlagets bestemmelser, eller	
e.	det på grunn av forbehold eller feil, uklarheter eller lignende i en anbudskonkurranse kan medføre tvil om hvordan tilbudet skal bedømmes i forhold til de øvrige tilbudene.	
(2) Et tilbud kan avvises når: 
a.	tilbudet ikke inneholder alle de opplysninger, oppgaver, prøver mv. som er forlangt,	
b.	det på grunn av forbehold eller feil, uklarheter eller lignende i en konkurranse med forhandling kan medføre tvil om hvordan tilbudet skal bedømmes i forhold til de øvrige tilbudene. 	
c.	tilbudet virker unormalt lavt i forhold til ytelsen, jf § 10-12,	
d.	tilbudet ikke er signert, jf § 10-2 (2),	
§ 10-12. Avvisning av unormalt lave tilbud 
(1) Dersom et tilbud virker unormalt lavt i forhold til ytelsen, skal oppdragsgiver, før han kan avvise tilbudet, skriftlig kreve de opplysninger om tilbudets sammensetning som oppdragsgiver anser som relevante. 
(2) Disse opplysningene kan gjelde besparelser ved fremstillingsmåten, tekniske løsninger, usedvanlig gunstige vilkår for leveransen, ytelsens nyskapende karakter, oppfyllelsen av de krav vedrørende arbeidsforhold som gjelder på det sted som ytelsen skal presteres, og eventuell offentlig støtte til leverandøren. 
(3) Oppdragsgiver skal etterprøve de enkelte delene av tilbudet på grunnlag av de forklaringer som blir gitt.
(4) Dersom oppdragsgiveren finner at et tilbud er unormalt lavt fordi leverandøren har mottatt offentlig støtte, kan tilbudet bare avvises av denne grunnen, dersom leverandøren ikke kan godtgjøre, innenfor en tilstrekkelig frist fastsatt av oppdragsgiver, at den offentlige støtten er lovlig.

§ 10-13. Fremgangsmåten ved avvisning 
(1) Oppdragsgiver skal snarest mulig ta stilling til spørsmålet om avvisning. 
(2) Leverandører som blir avvist skal informeres i samsvar med § 10-14 (oppdragsgivers begrunnelsesplikt). 

§ 10-14. Oppdragsgivers begrunnelsesplikt
(1) Begrunnelse som gis i henhold til denne bestemmelsen skal inneholde tilstrekkelig informasjon til at leverandøren kan vurdere om oppdragsgivers valg har vært saklig og forsvarlig, i samsvar med angitte krav, og aktuelle utvelgelses – og tildelingskriterier. 
(2) Oppdragsgiver skal snarest mulig gi skriftlig melding med en kort begrunnelse dersom:
a.	en forespørsel om å delta i konkurransen blir avvist, jf. § 10-10, 
b.	en forespørsel om å delta i konkurransen blir forkastet der oppdragsgiver har satt en øvre grense for antall deltakere, jf. § 7-6,
c.	et tilbud blir avvist, jf. § 10-11,
d.	konkurransen avlyses, jf. § 12-1 eller
e.	det ikke blir etablert en dynamisk innkjøpsordning som kunngjort. 
(3) Melding etter bokstav d og e skal gis samtidig til alle deltakerne.
(4) Dersom leverandøren skriftlig anmoder om det, skal det senest innen 15 dager etter at anmodningen er mottatt gis en nærmere begrunnelse for hvorfor deres tilbud ikke tildeles kontrakt. Dersom kontrakt er tildelt, skal navnet på den som fikk kontrakten eller rammeavtalen opplyses sammen med det valgte tilbudets egenskaper og relative fordeler. 
(5) Dersom utlevering av opplysninger vil: 
a.	hindre rettshåndhevelsen eller på annen måte stride mot offentlige interesser, 	
b.	skade bestemte offentlige eller private virksomheters legitime forretningsmessige interesser, eller 	
c.	kunne være til skade for lik konkurranse mellom foretak, 	
kan oppdragsgiver beslutte at opplysninger holdes tilbake.
Kapittel 11. Forhandlinger, avklaringer mv. 
§ 11-1. Forhandlingsforbudet ved anbudskonkurranser 
(1) Ved åpen og begrenset anbudskonkurranse er det ikke tillatt å endre tilbudene eller forsøke å endre tilbudene gjennom forhandlinger. Det er herunder ikke tillatt å endre pris, leveringstid eller andre forutsetninger som har betydning for konkurranseforholdet.

(2) Det er adgang til følgende avklaringer av tilbudene: 
a.	Oppdragsgiver kan innhente nærmere opplysninger hos leverandørene for å få klarlagt uklarheter og ufullstendigheter i tilbudene. Avklaring skal unnlates dersom uklarhetene er slike at tilbudene skal avvises i henhold til § 10-11 (avvisning på grunn av forhold ved tilbudet). 	
b.	Når det gjelder løsninger, arbeidsmetoder eller materialer som leverandøren selv foreslår, kan oppdragsgiver be leverandøren foreta utdypninger og klargjøringer om hvordan kravene i konkurransegrunnlaget vil bli ivaretatt. 	
c.	Dersom det av tekniske eller funksjonelle grunner er nødvendig, kan det gjøres mindre justeringer i de løsninger leverandøren har fremsatt. 	
(3) Dersom oppdragsgiver blir oppmerksom på åpenbare feil i tilbudet, skal disse rettes dersom det er utvilsomt hvordan feilen skal rettes. Andre åpenbare feil vurderes etter regelen i § 10-11 (avvisning på grunn av forhold ved tilbudet).

§ 11-2. Supplerende opplysninger om leverandørens kvalifikasjoner 
Oppdragsgiver kan anmode om at fremlagte attester og dokumenter vedrørende krav til leverandøren suppleres eller utdypes.

§ 11-3. Tilleggsfrist for ettersending av dokumenter
Dersom en eller flere leverandører ikke har levert dokumentasjon av at krav til leverandøren er oppfylt, kan oppdragsgiver fastsette en kort tilleggsfrist for ettersending av disse dokumentene. Tilleggsfristen skal gjelde tilsvarende overfor alle deltakerne i konkurransen, og oppdragsgiver skal ikke vurdere de innkomne tilbud før tilleggsfristen er utløpt.
Kapittel 12. Avslutning av konkurransen 
§ 12-1. Avlysning av konkurransen og totalforkastelse 
(1) Oppdragsgiver kan avlyse konkurransen med øyeblikkelig virkning dersom det foreligger en saklig grunn. 
(2) Oppdragsgiver kan forkaste alle tilbudene dersom resultatet av konkurransen gir saklig grunn for det. 
(3) Leverandørene skal informeres i samsvar med § 10-14 (oppdragsgivers begrunnelsesplikt) om beslutninger om å ikke inngå kontrakt om et oppdrag som har vært kunngjort eller å gjennomføre anskaffelsesprosedyren på nytt. 

§ 12-2. Kriterier for valg av tilbud 
(1) Tildelingen skal skje enten på basis av hvilket tilbud som er det mest økonomisk fordelaktige, eller utelukkende ut fra hvilket tilbud som har den laveste prisen. 
(2) Dersom tildelingen av kontrakten skjer på grunnlag av det økonomisk mest fordelaktige tilbud, skal det benyttes økonomiske og kvalitative kriterier som har tilknytning til kontraktsgjenstanden. Der oppdragsgiver på forhånd har bestemt seg for prioriteringen av kriteriene skal dette angis i konkurransebetingelsene.

§ 12-3. Karenstid før inngåelse av kontrakt
(1) Oppdragsgiver skal i rimelig tid før kontrakt eller rammeavtale undertegnes gi en skriftlig melding om hvem som skal tildeles kontrakt, eller som er valg som leverandør til rammeavtalen. Melding skal gis samtidig til alle deltakerne, og skal inneholde en begrunnelse, i samsvar med § 10-14 første tid, for valget. Meddelelsen skal også angi frist for leverandører til å klage over beslutningen.
(2) Dersom oppdragsgiver finner at beslutningen om å tildele kontrakt ikke er i samsvar med § 12-2 (kriterier for valg av tilbud) kan beslutningen annulleres frem til kontrakt er inngått.

§ 12-4. Elektronisk auksjon
(1)	Dersom kontraktspesifikasjonene kan fastsettes nøyaktig kan oppdragsgiver ved åpen eller begrenset anbudskonkurranse og konkurranse med forhandling, beslutte at det forut for tildelingen av en kontrakt skal avholdes en elektronisk auksjon. 
(2)	En elektronisk auksjon kan avholdes på samme vilkår ved gjenåpning av konkurransen blant partene i en rammeavtale, slik det er gitt mulighet for i henhold til § 6-3 (rammeavtaler med flere leverandører) tredje ledd , og ved tildeling av kontrakter innenfor dynamiske innkjøpsordninger i henhold til § 6-4 (dynamiske innkjøpsordninger).
(3)	Den elektroniske auksjonen skal baseres:
a.	enten utelukkende på pris, dersom kontrakten tildeles til laveste pris, eller
b.	på priser eller verdien av de elementene i tilbudet som er angitt i konkurransegrunnlaget, dersom kontrakten tildeles til det økonomisk mest fordelaktige tilbudet.
(4)	Oppdragsgiver som beslutter å avholde elektroniske auksjoner, skal angi dette i kunngjøringen.
(5)	Konkurransegrunnlaget skal blant annet inneholde følgende opplysninger:
a.	elementer hvis verdier er gjenstand for elektronisk auksjon, forutsatt at elementene kan kvantifiseres og uttrykkes i tall eller prosentdeler,
b.	eventuelle begrensninger på verdiene som kan fremlegges, slik de fremgår av spesifikasjonene for kontraktens gjenstand,
c.	opplysningene som vil bli stilt til rådighet for tilbydere under den elektroniske auksjonen, og eventuelt når de vil bli stilt til rådighet for dem,
d.	relevante opplysninger vedrørende den elektroniske auksjonsprosessen,
e.	vilkår for tilbydernes budgivning, særlig minste forskjeller som eventuelt kreves mellom budene,
f.	relevante opplysninger om det elektroniske utstyret som brukes, og virkemåte og tekniske spesifikasjoner for tilkoplingen.
(6)	Før oppdragsgiver avholder den elektroniske auksjonen, skal det foretas en første fullstendig vurdering av tilbudene i samsvar med tildelingskriterier som er fastsatt, og vektingen av dem. Alle tilbydere som har levert gyldige tilbud, inviteres samtidig elektronisk til å fremlegge nye priser eller nye verdier. Innbydelsen skal inneholde alle relevante opplysninger for individuell tilkopling til den benyttede elektroniske løsningen, og skal presisere dato og klokkeslett for når den elektroniske auksjonen begynner. Den elektroniske auksjonen kan gjennomføres i flere påfølgende faser. Den elektroniske auksjonen kan ikke starte før tidligst to virkedager etter datoen da innbydelsene ble sendt ut.
(7)	Dersom kontrakten skal tildeles på grunnlag av det økonomisk mest fordelaktige tilbudet, skal innbydelsen ledsages av resultatet av den fullstendige vurderingen av det gyldige tilbudet utført i samsvar med vektingen fastsatt i § 20-2 (kriterier for valg av tilbud) andre ledd. Innbydelsen skal også angi den matematiske formelen som anvendes i den elektroniske auksjonen til å bestemme automatisk rangering på grunnlag av nye priser eller nye verdier som inngis. Denne formelen skal omfatte vektingen av alle de fastsatte kriteriene for å avgjøre hva som er det økonomisk mest fordelaktige tilbudet, som angitt i konkurransebetingelsene. Eventuelle områder for verdier skal på forhånd reduseres til en nærmere angitt verdi. Dersom alternative tilbud tillates, skal det angis en egen formel for hvert alternative tilbud.
(8)	I hver fase av en elektronisk auksjon skal oppdragsgiver umiddelbart gi alle tilbydere tilstrekkelig informasjon til at de til enhver tid kan fastslå sine respektive rangeringer. De kan også gi andre opplysninger vedrørende fremlagte priser eller verdier, forutsatt at dette er angitt i konkurransegrunnlaget. Det kan også når som helst opplyses om antall deltakere i den aktuelle fasen av auksjonen. Tilbydernes identitet skal imidlertid under ingen omstendighet røpes under noen fase av en elektronisk auksjon.
(9)	Oppdragsgiver skal lukke en elektronisk auksjon på én eller flere av følgende måter:
a.	ved dato og klokkeslett som skal være fastsatt på forhånd i innbydelsen til å delta i auksjonen, 
b.	dersom de ikke mottar noen nye priser eller verdier som oppfyller kravene vedrørende minstedifferanser. I så fall skal oppdragsgiver angi i innbydelsen til å delta i auksjonen den fristen som gis fra mottak av siste innleverte bud til lukking av den elektroniske auksjonen eller
c.	dersom antallet auksjonsfaser fastsatt i innbydelsen til å delta er gjennomført.
Dersom oppdragsgiver har besluttet å lukke en elektronisk auksjon i samsvar med bokstav c, eventuelt i kombinasjon med ordningen fastsatt i bokstav b, skal innbydelsen til å delta i auksjonen angi en tidsplan for hver fase i auksjonen.
(10) Etter lukkingen av den elektroniske auksjonen tildeler oppdragsgiver kontrakten i samsvar med § 20-2 (kriterier for valg av tilbud) på grunnlag av resultatene av den elektroniske auksjonen.
(11) Oppdragsgiver må ikke endre kontraktens gjenstand som definert i konkurransebetingelsene.
(12) Oppdragsgiver må ikke misbruke en elektronisk auksjon eller anvende den på en måte som hindrer, begrenser eller fordreier konkurransen.

DEL III. ANSKAFFELSER OVER EØS-TERSKELVERDIENE 
Kapittel 13. Valg mellom ulike anskaffelsesprosedyrer 
§ 13-1. Tillatte anskaffelsesprosedyrer
(1) Anskaffelsen skal foretas ved åpen eller begrenset anbudskonkurranse. 
(2) Konkurransepreget dialog kan likevel benyttes når vilkårene i § 13-2 (konkurransepreget dialog) er oppfylt.
(3) Konkurranse med forhandlinger kan likevel benyttes når vilkårene i § 13-3 (konkurranse med forhandling etter forutgående kunngjøring) og § 13-4 (konkurranse med forhandling uten forutgående kunngjøring) er oppfylt. 

§ 13-2. Konkurransepreget dialog
(1) Oppdragsgiver kan benytte konkurransepreget dialog ved tildeling av særlig komplekse kontrakter. 
(2) En kontrakt er særlig kompleks når oppdragsgiver ikke er i stand til
a.	i samsvar med §15-4 (3) objektivt å presisere de tekniske vilkår, som kan oppfylle deres behov og formål, eller
b.	objektivt å presisere de rettslige eller finansielle forhold i forbindelse med et prosjekt.

§ 13-3. Konkurranse med forhandling etter forutgående kunngjøring 
(1) Oppdragsgiver kan benytte konkurranse med forhandling ved tildeling av kontrakter etter å ha offentliggjort en kunngjøring i henhold til § 16-3 (kunngjøring av konkurranse), jf. § 16-1 (fremgangsmåten ved kunngjøringer) i følgende tilfeller: 
a.	når tilbudene i en forutgående åpen eller begrenset anbudskonkurranse eller konkurransepreget dialog er ukorrekte, eller dersom tilbudene er uakseptable i henhold til krav fastsatt i samsvar med § 15-6 (kvalifikasjonskrav) til § 15-16 (HMS-egenerklæring), § 18-1 (fremgangsmåte ved valg av leverandører og tildeling av kontrakter), § 18-3 (avvik fra konkurransebetingelsene), §18-4 (alternative tilbud) eller § 20-2 (kriterier for valg av tilbud), forutsatt at det ikke foretas vesentlige endringer i de opprinnelige kontraktsvilkår. 	
b.	i særlige tilfeller hvor vare, tjenestens eller bygge- og anleggskontraktens art eller tilknyttede risiko ikke tillater samlet prisfastsettelse på forhånd. 	
c.	ved tjenestekontrakter hvor tjenestene som skal leveres er av en slik art at det ikke i tilstrekkelig grad kan fastsettes så nøyaktige spesifikasjoner, at valg av det beste tilbudet kan skje etter reglene for åpen eller begrenset anbudskonkurranse. Dette gjelder særlig tjenesteytelser i vedlegg 5 (prioriterte tjenester) og intellektuelle tjenesteytelser, som for eksempel tjenesteytelser vedrørende prosjektering av arbeid. 	
d.	ved bygge- og anleggskontrakter hvor arbeidene skal utføres utelukkende til forsknings-, forsøks- eller utviklingsformål, og ikke for å sikre lønnsomhet eller inntjening av forsknings- eller utviklingskostnader. 	
§ 13-4. Konkurranse med forhandling uten forutgående kunngjøring 
Oppdragsgiver kan benytte konkurranse med forhandling uten forutgående kunngjøring i følgende tilfeller: 
a.	når tilbudene i en forutgående åpen eller begrenset anbudskonkurranse er ukorrekte, eller dersom tilbudene er uakseptable i henhold til krav fastsatt i samsvar med § 15-5 (kvalifikasjonskrav) til § 15-16 (HMS-egenerklæring), § 18-1 (fremgangsmåte ved valg av leverandører og tildeling av kontrakter), § 18-4 (alternative tilbud) eller § 20-2 (kriterier for valg av tilbud), forutsatt at det ikke foretas vesentlige endringer i de opprinnelige kontraktsvilkår og alle foretak som oppfyller kravene for deltakelse i konkurransen og, som i den forutgående konkurransen har avgitt tilbud i samsvar med anskaffelsesprosedyrens formelle krav, inviteres til å delta. 	
b.	dersom det i en forutgående åpen eller begrenset anbudskonkurranse ikke foreligger tilbud eller de tilbud som foreligger ikke er egnet, forutsatt at det ikke foretas vesentlige endringer i de opprinnelige kontraktsvilkårene og at det på anmodning oversendes en rapport til Moderniseringsdepartementet,	
c.	dersom ytelsen av tekniske eller kunstneriske grunner eller for å beskytte en enerett, bare kan presteres av en bestemt leverandør,	
d.	dersom det på grunn av særlige forhold som ikke skyldes oppdragsgiver og som oppdragsgiver ikke kunne forutse, er umulig å overholde fristene fastsatt i denne forskrift, 	
e.	dersom varene i en varekontrakt skal produseres kun med sikte på forskning, eksperimentering, undersøkelse eller utvikling. Dette gjelder ikke ved produksjon i større mengder for å påvise varens kommersielle muligheter eller for å dekke forsknings- og utviklingsomkostninger,	
f.	ved tilleggsleveranser i en varekontrakt fra den opprinnelige leverandør til delvis fornyelse av normale leveranser eller installasjoner, eller til utvidelse av allerede foretatte leveranser eller installasjoner, dersom skifte av leverandør vil pålegge oppdragsgiveren å anskaffe utstyr som er teknisk uforenlig med eksisterende utstyr, eller som skaper uforholdsmessig store tekniske vanskeligheter ved drift og vedlikehold. Varigheten for disse kontraktene og for nye varekontrakter må normalt ikke overstige tre år,	
g.	dersom varene noteres og kjøpes på en varebørs,	
h.	dersom varene anskaffes på særdeles fordelaktige vilkår, enten hos en leverandør som endelig innstiller sin virksomhet eller et konkursbo, tvangsakkord eller en tilsvarende behandling,	
i.	ved tjenestekontrakter når den aktuelle kontrakt inngås etter en designkonkurranse, jf. § 21-1 (plan- og designkonkurranse), og i samsvar med de regler som gjelder for denne skal tildeles vinneren eller en av vinnerne i konkurransen. I sistnevnte tilfelle skal alle vinnerne i konkurransen inviteres til å delta i forhandlingene,	
j.	tilleggstjenester som ikke var med i det opprinnelige prosjektforslag eller i den opprinnelige kontrakten og tilleggsarbeider som ikke var med i den opprinnelige kunngjøring eller i den opprinnelige kontrakten, forutsatt at:	
1.	forhold oppdragsgiver ikke kunne forutse gjør det nødvendig å utføre tilleggstjenesten eller tilleggsarbeidet, 	
2.	tilleggsarbeidene eller tilleggstjenestene tildeles samme leverandør, 	
3.	den samlede verdi av kontrakter som inngås om tilleggsarbeider eller tilleggstjenester ikke overstiger 50 prosent av verdien av den opprinnelige kontrakt, og 	
4.	tilleggstjenestene eller tilleggsarbeidene teknisk og økonomisk ikke kan skilles fra den opprinnelige kontrakt uten vesentlige ulemper for oppdragsgiver eller, dersom de kan skilles fra den opprinnelige kontrakt, likevel er strengt nødvendig for fullføring av denne eller	
k.	ved tjenestekontrakter og bygge- og anleggskontrakter for nye arbeider som er en gjentakelse av lignende arbeider utført i forbindelse med en tidligere kontrakt inngått i samsvar med hovedregelen i § 13-1 (tillatte anskaffelsesprosedyrer). Forutsetningen er at arbeidene er i samsvar med det prosjekt som dannet utgangspunktet for tildelingen av den første kontrakten. Muligheten for at denne fremgangsmåte kan bli brukt, skal angis første gang det innhentes tilbud for prosjektet. Mulige senere arbeider skal tas med i beregningen av anskaffelsens verdi i forhold til terskelverdiene i kapittel 2 (anvendelsesområde for de ulike bestemmelsene i forskriften). Fremgangsmåten kan bare anvendes inntil tre år etter at den opprinnelige kontrakt ble sluttet. 	
Kapittel 14. Rammeavtaler og dynamiske innkjøpsordninger
§ 14-1. Rammeavtaler
(1) Ved inngåelse av rammeavtaler skal oppdragsgiver følge prosedyrereglene som følger av denne forskrift, inntil tildeling av kontrakter innenfor rammeavtalen. Valg av leverandør til rammeavtalen skjer på bakgrunn av tildelingskriteriene som er fastsatt i § 20-2. 
(2) Tildeling av kontrakter innenfor rammeavtalen inngås etter prosedyrene i §§ 14-2 og 14-3.
(3) Kontrakter basert på en rammeavtale kan bare inngås mellom de opprinnelige partene i rammeavtalen, og uten at det gjøres vesentlige endringer i de opprinnelige avtalevilkårene. 
(4) Rammeavtaler kan ikke inngås for mer enn fire år, med unntak av særlige tilfeller som er begrunnet ut fra formålet med rammeavtalen.
(5) Oppdragsgiver må ikke misbruke rammeavtaler eller anvende dem på en måte som hindrer, begrenser eller fordreier konkurransen.

§ 14-2. Rammeavtale med én leverandør
(1) Ved inngåelse av rammeavtaler med en leverandør inngås kontrakter basert på vilkårene som er fastsatt i rammeavtalen. 
(2) Oppdragsgiver kan i forbindelse med inngåelsen av kontrakten skriftlig konsultere leverandøren, og om nødvendig be om at tilbudet suppleres. 

§ 14-3. Rammeavtale med flere leverandører
(1) Ved inngåelse av rammeavtaler med flere leverandører skal det inngås rammeavtale med minst tre leverandører, forutsatt at det er et tilstrekkelig antall egnede leverandører og tilbud.
(2) Tildeling av kontrakter basert på rammeavtaler som er inngått med flere leverandører kan foretas på grunnlag av vilkårene som er fastsatt i rammeavtalen, uten at det gjennomføres ny konkurranse.
(3) Hvis ikke alle vilkårene er fastsatt i rammeavtalen, skal tildeling av kontrakter foretas etter at det er iverksatt ny konkurranse mellom partene. Konkurransen gjennomføres på vilkårene som fremgår av konkurransebetingelsene for rammeavtalen, som om nødvendig presiseres, og i visse tilfeller suppleres. Konkurransen skal gjennomføres på følgende måte: 
a.	For hver kontrakt som skal inngås skal oppdragsgiver skriftlig konsultere de leverandører som er i stand til å gjennomføre kontrakten.
b.	Oppdragsgiver skal fastsette en tilstrekkelig frist til innlevering av tilbud på de enkelte kontrakter. Ved fastsettelse av fristen skal det tas hensyn til forhold som kontraktsgjenstandens kompleksitet og den tid som medgår til å utarbeide tilbud.
c.	Tilbudene skal sendes inn skriftlig og innholdet skal holdes fortrolig inntil utløpet av den fastsatte tilbudsfristen.
d.	Oppdragsgiver tildeler hver kontrakt til den tilbyder som har gitt det beste tilbudet på grunnlag av de tildelingskriterier som er fastsatt i konkurransebetingelsene for rammeavtalen. 

§ 14-4. Dynamiske innkjøpsordninger
(1) Ved etableringen av en dynamisk innkjøpsordning skal oppdragsgiver følge reglene for åpen anbudskonkurranse i alle faser frem til tildeling av kontrakter som inngås innenfor ordningen. Alle tilbydere som oppfyller kvalifikasjonskriteriene og har levert et veiledende tilbud i samsvar med betingelsene for konkurransen, samt eventuelle tilleggsdokumenter, skal få tilgang til ordningen. Veiledende tilbud kan når som helst forbedres, forutsatt at de fortsatt samsvarer med betingelsene for konkurransen. Ved etableringen av ordningen, og tildeling av kontrakter innenfor ordningen, skal oppdragsgiver utelukkende bruke elektroniske midler i samsvar med § 15-1(regler for kommunikasjon).
(2) Med sikte på etablering av en dynamisk innkjøpsordning skal oppdragsgiver:
d.	offentliggjøre en kunngjøring om anbudskonkurranse som gjør det klart at man vil etablere et dynamisk innkjøpsordning,
e.	angi i konkurransegrunnlaget blant annet arten av anskaffelser som er planlagt innenfor ordningen, alle nødvendige opplysninger vedrørende innkjøpsordningen, det elektroniske utstyret som benyttes, og tekniske innretninger og spesifikasjoner for tilkopling,
f.	tilby i elektronisk form ved offentliggjøring av kunngjøringen og frem til ordningen opphører, ubegrenset, direkte og full adgang til konkurransegrunnlaget og til eventuelle tilleggsdokumenter. Internett-adressen hvor dokumentene kan finnes skal fremgå av kunngjøringen.
(3) Oppdragsgiver skal i hele perioden for den dynamiske innkjøpsordningen gi enhver leverandør mulighet til å levere et veiledende tilbud og bli tatt opp i ordningen på vilkårene nevnt i første ledd. Oppdragsgiver skal fullføre evalueringen senest innen 15 dager fra datoen for innleveringen av det veiledende tilbudet. Dersom oppdragsgiver i mellomtiden ikke gjennomfører noen konkurranse kan evalueringsperioden forlenges. 
(4) Oppdragsgiver skal snarest mulig underrette leverandøren om vedkommende er tatt opp i den dynamiske innkjøpsordningen, eller om vedkommendes veiledende tilbud er avvist.
(5) Det skal gjennomføres en konkurranse for tildeling av hver enkelt kontrakt. Før denne konkurransen skal oppdragsgiver offentliggjøre en forenklet kunngjøring av konkurranse som inviterer alle interesserte leverandører til å levere et veiledende tilbud, i samsvar med tredje ledd, innen 15 dager fra datoen da den forenklede kunngjøringen ble sendt. Oppdragsgiver kan ikke fortsette med konkurransen før evalueringen av alle veiledende tilbud som er mottatt innen denne fristen, er fullført.
(6) Oppdragsgiver skal invitere alle tilbydere som er tatt opp i ordningen, til å levere et tilbud, innen en frist fastsatt av oppdragsgiver, for hver enkelt kontrakt som skal tildeles innenfor ordningen. 
(7) Oppdragsgiver skal tildele kontrakten til den tilbyderen som har levert det beste tilbudet, på grunnlag av tildelingskriteriene fastsatt i konkurransebetingelsene for etableringen av det dynamiske innkjøpsordningen. Disse kriteriene kan eventuelt presiseres i innbydelsen nevnt i sjette ledd.
(8) En dynamisk innkjøpsordning kan ikke etableres for mer enn fire år, med unntak av særlige begrunnede tilfeller.
(9) Oppdragsgiver må ikke misbruke denne ordningen eller anvende den på en måte som hindrer, begrenser eller vrir konkurransen.
(10) Interesserte leverandører eller andre berørte parter i ordningen kan ikke pålegges gebyrer.
Kapittel 15. Grunnlaget for konkurransen 
§ 15-1. Regler for kommunikasjon
(1) All kommunikasjon og informasjonsutveksling som referert til i denne bestemmelsen kan, etter oppdragsgivers valg, skje per post, telefaks eller ved elektronisk kommunikasjon.
(2) Valgte kommunikasjonsmidler skal være allment tilgjengelige og ikke være begrensende for leverandørenes adgang til konkurransen.
(3) De sikkerhetstjenester og sikkerhetsprodukter som benyttes ved elektronisk kommunikasjon, samt deres tekniske egenskaper, skal være ikke-diskriminerende, allment tilgjengelig og virke sammen med informasjons- og kommunikasjonsteknologiprodukter i alminnelig bruk.
(4) Kommunikasjon, utveksling og lagring av informasjon skal skje på en måte som sikrer at dokumentets innhold og fortrolighet med hensyn til tilbud og forespørsel om deltakelse i konkurranse bevares. Oppdragsgiver skal ikke kunne undersøke innholdet i tilbudene og anmodningene om å delta først etter utløpet av tidsfristen som er satt for levering av dem.
(5) Følgende regler gjelder for systemer for elektronisk overføring og mottak av tilbud og forespørsel om å delta i konkurranser:
d.	Opplysninger vedrørende spesifikasjoner som er nødvendige for elektronisk innlevering av tilbud og forespørsel om å delta, herunder kryptering, skal være tilgjengelige for interesserte parter. Sikkerhetstjenester og sikkerhetsprodukter som benyttes for elektronisk mottak av tilbud og forespørsel om å delta skal samsvare med følgende krav:
1.	Den elektroniske signatur må være i samsvar med lov 15. juni 2001 nr. 81 om elektronisk signatur, og utpekte krav etter etablerte frivillige sertifiserings- eller godkjenningsordninger etter nevnte lov § 16.
2.	Nøyaktig klokkeslett og dato for mottak av tilbud og forespørsel om å delta i konkurranser må kunne fastslås med sikkerhet.
3.	Det kan med rimelighet sikres at ingen får tilgang til de forespurte opplysninger før utløpet av de fastsatte frister. Det kan ved overtredelse av dette forbud med rimelighet sikres at overtredelsen klart kan spores.
4.	Kun autoriserte personer skal kunne fastsette eller endre datoene for åpning av de mottatte opplysninger.
5.	I løpet av de forskjellige stadier for tildeling av kontrakt eller de forskjellige stadier i konkurransen, må kun de autoriserte personer som opptrer sammen få adgang til alle eller deler av de innsendte opplysninger.
6.	De autoriserte personer, som opptrer sammen, kan kun få adgang til de innsendte opplysninger etter den anførte dato.
e.	Opplysninger som er mottatt og åpnet i overensstemmelse med de foreliggende krav skal kun være tilgjengelige for personer som er autorisert til å få kjennskap til dem.
f.	Dersom nødvendige dokumenter, sertifikater og deklarasjoner ikke finnes i elektronisk form skal leverandøren levere dette i samsvar med § 18-2 (tilbudets utforming) første ledd, innen fristen som er fastsatt for levering av tilbud.
(6) Forespørsel om å delta i en konkurranse kan også fremsettes på telefon. Leverandøren skal i så fall bekreftes forespørselen skriftlig før utløpet av fristen for forespørsel om må delta i konkurransen. 
(7) Forespørsel om å delta i konkurransen kan også fremsettes ved telefaks. Dersom det er nødvendig av bevishensyn, kan oppdragsgiver kreve at en slik forespørsel bekreftes skriftlig. Krav om slik bekreftelse, samt fristen for innlevering må fremgår av kunngjøringen.

§ 15-2. Utarbeidelse av konkurransegrunnlaget 
(1) Oppdragsgiver skal utarbeide et konkurransegrunnlag som inneholder følgende opplysninger, med mindre dette allerede er tilstrekkelig og fullstendig beskrevet i kunngjøringen: 
a.	Hvilken ytelse som skal anskaffes. Dersom det kan inngis tilbud på deler av oppdraget eller med alternative frister, skal dette opplyses. 	
b.	hvordan konkurransen skal gjennomføres. Det skal minst opplyses om: 	
1.	hvilken anskaffelsesprosedyre som er valgt, 	
2.	endelig frist for mottak av tilbud, (dag og klokkeslett), adressen disse skal sendes eller leveres til, samt hvordan tilbudene skal være merket, 	
3.	vedståelsesfrist for tilbudene, jf. § 17-6 (vedståelsesfrist), 	
4.	den relative vektingen av tildelingskriteriene eller tildelingskriteriene i prioritert rekkefølge jf. § 20-2 (kriterier for valg av tilbud), 	
5.	på hvilket eller hvilke språk tilbudet skal være skrevet, og 	
6.	en henvisning til kunngjøringen. 	
(2) I den utstrekning det er aktuelt skal det også opplyse om: 
a.	adresse til organ som forespørsler om kontraktsdokumenter og eventuelle tilleggsdokumenter kan rettes til, fristen for slike forespørsler, samt betalingsvilkår og beløp som eventuelt må betales for dokumentene, 	
b.	minstekrav alternative tilbud må oppfylle og eventuelle krav til presentasjon av det alternative tilbudet, jf. § 18-4 (alternative tilbud), dersom det i kunngjøringen ikke er tatt forbehold om at alternative tilbud ikke tillates, 	
c.	sted og tid for eventuell åpen tilbudsåpning, 	
d.	tid og sted for befaring eller konferanse,	
e.	det skal sendes inn prøver, modeller, planer, tegninger mv. og hvordan disse skal merkes, 	
f.	hvor eventuelt tilhørende dokumenter, beskrivelser, prøver, modeller, planer mv. ligger til ettersyn, samt om disse kan utleveres og eventuelt hvilket depositum som forlanges, 	
g.	hvilke alminnelige eller spesielle kontraktsbetingelser som gjelder for oppdraget, 	
h.	det stilles krav om at leverandøren opplyser i tilbudet hvor stor del av kontrakten som eventuelt skal tildeles underleverandører. Opplysningene får ikke virkning for hovedleverandørens kontraktsansvar, 	
i.	det stilles vilkår om at leverandøren utarbeider en priskalkyle over de kostnader som ventes å påløpe ved gjennomføringen av oppdraget. Det kan i så fall forbeholdes rett til å se regnskapsdata, bilag mv. som grunnlag for en eventuell kostnadskontroll, 	
j.	tilbud kan leveres elektronisk, og hvordan dette skal skje, jf. § 18-2 (tilbudets utforming), 	
k.	ved konkurransepreget dialog, hvordan dialogen skal gjennomføres,	
l.	ved konkurransepreget dialog, tid og sted for når dialogen skal starte og på hvilke(t) språk dialogen skal foregå. Denne informasjon må være tilgjengelig i invitasjonen til å innlevere tilbud,	
m.	andre opplysninger som er av betydning for utarbeidelsen av tilbudet.	

§ 15-3. Rettelse, supplering eller endring av konkurransegrunnlaget 
(1) Innen tilbudsfristens utløp, jf. kapittel 17 (frister), har oppdragsgiver rett til å foreta rettelser, suppleringer og endringer av konkurransegrunnlaget som ikke er vesentlige. 
(2) Rettelser, suppleringer eller endringer skal umiddelbart sendes samtlige som har mottatt konkurransegrunnlaget. Opplysninger som oppdragsgiver gir på forespørsel fra en av leverandørene, skal likeledes meddeles alle. 
(3) Dersom rettelse, supplering eller endring som nevnt i første ledd kommer så sent at det er vanskelig for leverandørene å ta hensyn til det i tilbudet, skal det fastsettes en forholdsmessig forlengelse av tilbudsfristen. Samtlige leverandører skal snarest varsles om forlengelsen.

§ 15-4. Krav til ytelsen og bruk av tekniske spesifikasjoner 
(1) Anskaffelsen bør spesifiseres ved en behovsspesifikasjon eller angivelse av funksjonskrav. Ved utformingen av kravene skal det legges vekt på livssykluskostnader og miljømessige konsekvenser av anskaffelsen. Så langt det er mulig skal det stilles konkrete miljøkrav til produktets ytelse eller funksjon. 
(2) Dersom oppdragsgiver krever oppfylt tekniske spesifikasjoner, skal disse angis i konkurransegrunnlaget. 
(3) Såfremt ikke annet er fastsatt i rettslig bindende nasjonale tekniske regler, forutsatt at disse reglene er i samsvar med EØS-avtalen, skal de tekniske spesifikasjonene utformes enten:
a.	med henvisning til tekniske spesifikasjoner som definert i § 4-3 bokstav a, b, c, d, g og h (standarder og spesifikasjoner) og, i rangert rekkefølge, til nasjonale standarder for gjennomføring av europeiske standarder, europeiske tekniske godkjenninger, felles tekniske spesifikasjoner, internasjonale standarder, andre tekniske referansesystemer utarbeidet av europeiske standardiseringsorganer eller, dersom disse ikke finnes, nasjonale standarder, nasjonale tekniske godkjenninger eller nasjonale tekniske spesifikasjoner vedrørende prosjektering, beregning og utførelse av arbeidene og bruk av produktene. Hver henvisning skal ledsages av utrykket «eller tilsvarende»,
b.	i form av ytelses- eller funksjonskrav; de sistnevnte kan omfatte miljøegenskaper. De må imidlertid være tilstrekkelig presise til at det er mulig for tilbydere å fastslå kontraktens gjenstand og for oppdragsgiver å tildele kontrakten,
c.	i form av ytelses- eller funksjonskrav som nevnt under bokstav b, med henvisning til spesifikasjonene nevnt under bokstav a som middel til å anta samsvar med slike ytelses- eller funksjonskrav, eller
d.	ved henvisning til spesifikasjonene nevnt under bokstav a for visse egenskaper, og ved henvisning til ytelses- eller funksjonskravene nevnt under bokstav b for andre egenskaper.
(4) Dersom en oppdragsgiver benytter seg av muligheten til å henvise til spesifikasjonene nevnt under tredje ledd bokstav a, kan vedkommende oppdragsgiver ikke avvise et tilbud med den begrunnelse at de tilbudte varer og tjenester ikke oppfyller de spesifikasjonene det er vist til, når tilbyderen i sitt tilbud på en egnet måte og til oppdragsgivers tilfredshet påviser at løsningene som foreslås, på tilsvarende måte oppfyller kravene som er definert i de tekniske spesifikasjonene. En egnet måte kan være i form av teknisk dokumentasjon fra produsenten eller en prøvingsrapport fra et anerkjent organ.
(5) Dersom en oppdragsgiver benytter seg av muligheten i tredje ledd til å fastsette ytelses- eller funksjonskrav, kan den ikke avvise et tilbud på varer, tjenester eller bygge- og anleggsarbeid som er i samsvar med en nasjonal standard til gjennomføring av en europeisk standard, en europeisk teknisk godkjenning, en felles teknisk spesifikasjon, en internasjonal standard eller en teknisk referanse utarbeidet av et europeisk standardiseringsorgan, dersom disse spesifikasjonene er ment å dekke de funksjonelle ytelses- eller funksjonskravene som oppdragsgiver har fastsatt. I sitt tilbud skal tilbyderen på en egnet måte godtgjøre til oppdragsgivers tilfredshet at varen, tjenesten eller bygge- og anleggsarbeidet i samsvar med standarden oppfyller oppdragsgivers ytelses- eller funksjonskrav. En egnet måte kan være i form av tekniske data fra produsenten eller en prøvingsrapport fra et anerkjent organ.
(6) Der oppdragsgiver fastsetter miljøegenskaper i form av ytelses- eller funksjonskrav som vist til i tredje ledd bokstav b, kan de anvende detaljerte spesifikasjoner, eller om nødvendig deler av disse, som definert av europeiske og (multi-)nasjonale miljømerker eller ethvert annet miljømerke, forutsatt at 
a.	disse spesifikasjonene er egnet til å definere egenskapene til varene eller tjenestene som er kontraktens gjenstand,
b.	kravene for miljømerket er utarbeidet på grunnlag av vitenskapelige opplysninger,
c.	miljømerkene er vedtatt etter en fremgangsmåte der alle berørte parter, for eksempel offentlige organer, forbrukere, produsenter, detaljhandlere og miljøorganisasjoner kan delta, og
d.	spesifikasjonene er tilgjengelige for alle berørte parter.
(7) Oppdragsgiver kan indikere at varer og tjenester med miljømerke antas å være i samsvar med de tekniske spesifikasjonene i konkurransegrunnlaget, men må også godta annen egnet dokumentasjon, så som tekniske data fra produsenten eller en prøvingsrapport fra et anerkjent organ.
(8) «Anerkjente organer» er i denne artikkel forsøks- og kalibreringslaboratorier, samt sertifiserings- og tilsynsorganer som oppfyller gjeldende europeiske standarder. Oppdragsgiver skal godta sertifikater fra anerkjente organer i andre medlemsstater.
(9) Med mindre kontraktens gjenstand berettiger det, skal tekniske spesifikasjoner ikke vise til et bestemt merke, en bestemt opprinnelse, en bestemt prosess, eller til varemerker, patenter, typer eller en bestemt opprinnelse eller produksjon som har som virkning at visse foretak eller produkter favoriseres eller utelukkes. Slik henvisning skal unntaksvis tillates der en tilstrekkelig presis og forståelig beskrivelse av kontraktens gjenstand i henhold til tredje og fjerde ledd ikke er mulig, og en slik henvisning skal ledsages av utrykket «eller tilsvarende».

§ 15-5. Kvalifikasjonskrav 
(1) Oppdragsgiver kan stille minimumskrav til leverandørene, herunder til deres tekniske kvalifikasjoner og finansielle og økonomiske stilling. Vurdering av leverandørenes tekniske kvalifikasjoner skal særlig baseres på kriterier som faglig kompetanse, effektivitet, erfaring og pålitelighet. 
(2) Kravene skal sikre at leverandørene er egnet til å kunne oppfylle kontraktsforpliktelsene og skal stå i forhold til den ytelse som skal leveres. 
(3) Kravene skal ikke diskriminere leverandørene på grunnlag av nasjonal eller lokal tilhørighet. 

§ 15-6. Kvalifikasjonsgrunnlag 
(1) Krav til leverandørenes kvalifikasjoner skal i hovedtrekk angis i kunngjøringen. Kunngjøringen skal også angi krav til dokumentasjon av at kravene til leverandøren er oppfylt, jf. § 15-9 til § 15-16. 
(2) Oppdragsgiver kan utarbeide et eget kvalifikasjonsgrunnlag som utdyper eller supplerer de krav til kvalifikasjoner som er angitt i kunngjøringen. 
(3) Kvalifikasjonsgrunnlaget skal sendes alle leverandører som ønsker å delta i konkurransen og sendes før eller samtidig med konkurransegrunnlaget. 

§ 15-7. Deltakelse i konkurranse hvor det settes en grense for antall deltagere 
(1) Ved begrenset anbudskonkurranse, konkurransepreget dialog eller konkurranse med forhandling kan oppdragsgiver fastsette en nedre, eventuelt også en øvre, grense for antall leverandører som skal inviteres til å gi tilbud. 
(2) Den nedre og øvre grensen skal fremgå av kunngjøringen, sammen med de objektive og ikke-diskriminerende kriterier eller regler oppdragsgiver vil benytte ved utvelgelsen av eventuelt overtallige kvalifiserte leverandører.
(3) Det skal inviteres et antall som er tilstrekkelig til å sikre reell konkurranse, men likevel ikke mindre enn fem ved begrenset anbudskonkurranse eller tre ved konkurranse med forhandling og konkurransepreget dialog. Dette er likevel ikke til hinder for at oppdragsgiver inviterer færre leverandører enn oppgitt i kunngjøringen, i tilfeller hvor det ikke foreligger et tilstrekkelig antall leverandører som oppfyller konkurransebetingelsene.

§ 15-8. Krav til leverandørenes organisering 
(1) Tilbud kan innleveres av grupper av tjenesteytere. Det kan kun stilles krav om at leverandørgrupper etablerer en bestemt foretaksform etter at kontrakt er tildelt, og bare i den utstrekning dette er nødvendig for å sikre en tilfredsstillende oppfyllelse av kontrakten. 
(2) Ved tjenestekontrakter kan oppdragsgiver ikke avvise tjenesteytere, som i henhold til lovgivningen i den stat der de er etablert har rett til å utføre de aktuelle tjenestekontrakter, utelukkende med den begrunnelse at de i henhold til norsk lovgivning må være enten fysiske eller juridiske personer. Av juridiske personer kan det imidlertid kreves at de i tilbudet eller i forespørselen om å delta, oppgir navnene og de faglige kvalifikasjonene til de personer som er ansvarlige for utførelsen av de aktuelle tjenester. 

§ 15-9. Dokumentasjon av leverandørens finansielle og økonomisk stilling 
(1) Som bevis på leverandørens finansielle og økonomiske stilling kan følgende referanser godtas: 
a.	egnede bankerklæringer, 	
b.	fremleggelse av foretakets årsregnskap eller utdrag fra det, 	
c.	en erklæring om foretakets totale omsetning og, der det er hensiktsmessig, omsetningen innenfor det område som omfattes av kontrakten for høyst de tre siste tilgjengelig regnskapsår, avhengig av datoen da foretaket ble etablert eller leverandøren startet sin virksomhet, i den utstrekning opplysninger om slik omsetning er tilgjengelig.	
(2) En leverandør kan for en særskilt kontrakt, der dette er hensiktsmessig, støtte seg på andre foretaks kapasitet, uansett den juridiske karakteren av forbindelsene mellom dem. I så fall skal leverandøren dokumentere overfor oppdragsgiver at den vil ha rådighet over de nødvendige ressursene, for eksempel ved å fremlegge en forpliktelseserklæring om dette fra disse foretakene. 
(3) På samme vilkår kan en gruppe av leverandører som vist til i § 15-8, støtte seg på kapasiteten til deltakere i gruppen eller til andre foretak.
(4) Oppdragsgiver skal i konkurransebetingelsene angi hvilken referanse eller hvilke referanser de har valgt av dem som er nevnt i første ledd, samt hvilken annen dokumentasjon som må legges fram.

§ 15-10. Dokumentasjon av leverandørens tekniske kvalifikasjoner 
(1) Som bevis på leverandørens tekniske kvalifikasjoner kan det fremlegges en eller flere av følgende referanser i samsvar med arten, mengden og anvendelsen av de ytelser som skal presteres: 
a.	for alle kontrakter: 	
       1.	en beskrivelse av leverandørens tekniske personell eller tekniske enheter leverandøren disponerer over til oppfyllelse av kontrakten, enten de tilhører foretaket eller ikke, særlig de som er ansvarlig for kvalitetskontrollen. 	
        2.	en angivelse av hvor stor del av kontrakten tjenesteyteren har til hensikt å benytte underentreprenører.	
b.	for varekontrakter: 	
1.	prøver, beskrivelser eller fotografier av varer som skal leveres. Ektheten av disse skal kunne attesteres dersom oppdragsgiver ber om det. 	
2.	Fremleggelse av sertifikater utstedt av godkjente offisielle institutter eller organer for kvalitetskontroll. Sertifikatene skal attestere at varen, som er klart identifisert ved henvisning til visse kvalifikasjoner eller standarder, er i samsvar med disse. 	
c.	for varekontrakter og tjenestekontrakter: 	
1.	liste over de viktigste leveranser eller utførte tjenester de siste tre år, herunder opplysninger om verdi, tidspunkt, samt navnet på den offentlige eller private mottaker. Dersom det gjelder ytelser til offentlige oppdragsgivere, skal det dokumenteres ved attester utstedt eller bekreftet av vedkommende myndighet. Dersom det gjelder ytelser til private, skal attestene utstedes eller bekreftes av denne. I mangel av dette kan en erklæring fra leverandøren godtas,	
2.	en beskrivelse av metoder for kvalitetssikring, samt en beskrivelse av leverandørens undersøkelses- og forskningsmuligheter,	
3.	dersom ytelsen er komplisert eller unntaksvis skal benyttes til et spesielt formål, kan oppdragsgiver om nødvendig kontrollere leverandørens ressurser for undersøkelse og forskning, og tiltak eller metoder for kvalitetskontroll. Ved tjenestekontrakter kan oppdragsgiver kontrollere leverandørens produksjonskapasitet og ved vareleveranser de tekniske kvalifikasjonene. Oppdragsgiver kan overlate å utføre kontrollen til et kompetent offentlig organ i den stat tjenesteyteren er etablert. 	
d.	for tjenestekontrakter: opplysninger om utdanning og faglige kvalifikasjoner hos leverandøren og foretakets administrative ledelse, og særlig hos den eller de personer som har ansvaret for å utføre tjenesten.	
e.	for tjenestekontrakter og bygge- og anleggskontrakter: 	
1.	en redegjørelse for leverandørens gjennomsnittlige arbeidsstyrke og antall medarbeidere i den administrative ledelsen i løpet av de siste tre år,	
2.	en redegjørelse for de redskaper, maskiner, verktøy, materiell eller teknisk utstyr som leverandøren disponerer over til gjennomføring av kontrakten,	
3.	en angivelse av de miljøstyringstiltak, som leverandøren kan anvende ved gjennomføringen av kontrakten. Dette gjelder kun i relevante tilfeller.	
f.	for bygge- og anleggskontrakter: 	
1.	vitnesbyrd og attester om utdanning og yrkespraksis for leverandøren, foretakets administrative ledelse, eller for den eller de personer som er ansvarlige for gjennomføringen av kontrakten. 	
2.	en oversikt over arbeider som er utført i løpet av de siste fem år, sammen med attester over tilfredsstillende utførelse av de viktigste arbeidene. Attestene skal angi arbeidenes verdi samt tid og sted for arbeidsutførelsen, og oppgi hvorvidt arbeidene er blitt fagmessig utført og behørig fullført. Vedkommende myndighet skal om nødvendig oversende attestene direkte til oppdragsgiver. 	
(2) Oppdragsgiver skal i kunngjøringen eller i kvalifikasjonsgrunnlaget angi hvilke former for dokumentasjon som ønskes fremlagt. 
(3) Omfanget av dokumentasjonen skal være relevant i forhold til kontrakten. Oppdragsgiver skal ta hensyn til leverandørenes berettigede interesser når det gjelder beskyttelse av tekniske og forretningsmessige hemmeligheter vedrørende deres foretak. 

§ 15-11. Dokumentasjon av registrering, godkjenninger mv. 
(1) Oppdragsgiver kan kreve at leverandører som ønsker å delta i konkurransen godtgjør at han er registrert i faglige register eller handelsregister som foreskrevet i lovgivningen i den stat hvor han er etablert. 
(2) Ved tjenestekontrakter kan oppdragsgiver kreve at tjenesteytere dokumenterer at de innehar nødvendige godkjenninger, tillatelser eller medlemskap i særskilt organisasjon i sitt hjemland. 

§ 15-12. Alternative regler om dokumentasjon 
(1) Leverandører som er registrert på lister over godkjente leverandører kan, for hver enkelt kontrakt, legge frem en registreringsattest utstedt av vedkommende myndighet. Attesten skal angi grunnlaget for registreringen og hvilken klassifisering listen gir dem. 
(2) Registrering på offisielle lister over godkjente leverandører, attestert av kompetente organ i leverandørens hjemstat, gir oppdragsgiver en formodning om at leverandøren er kvalifisert når det gjelder vurderingen av de forhold som er nevnt i § 18-12 (avvisning på grunn av forhold hos leverandøren) andre ledd bokstav a til d og g, § 15-11 (dokumentasjon av registrering, godkjenninger mv.), § 15-9 (dokumentasjon på leverandørens finansielle og økonomiske stilling) første ledd bokstav b og c og § 15-10 (dokumentasjon på leverandørens tekniske kvalifikasjoner) første ledd bokstav c nr. 1 ved varekontrakter, bokstav d, bokstav e ved bygge- og anleggskontrakter og bokstav f nr. 2, § 18-12 (avvisning på grunn av forhold ved leverandøren) første ledd bokstav f, § 15-8 (krav til leverandørens organisering) annet ledd . 
(3) Opplysninger som kan utledes av registreringer på offisielle lister utgjør kun en formodning, men kan ikke bestrides uten begrunnelse. Når det gjelder innbetaling til sosiale trygdeordninger, kan det imidlertid kreves at alle registrerte leverandører legger frem tilleggsattest når de blir tildelt en kontrakt.
(4) Oppdragsgiver skal bare anvende bestemmelsene i andre og tredje ledd til fordel for leverandører som er etablert i den stat hvor den offisielle listen er utarbeidet. 
(5) Ved registrering av leverandører fra andre EØS-stater på offisielle lister kan det ikke forlanges andre attester og erklæringer enn det som blir forlangt av nasjonale leverandører. 

§ 15-13. Dokumentasjon av oppfyllelse av kvalitetssikringsstandarder 
(1) Ved tjenestekontrakt kan oppdragsgiver kreve fremlagt attester utstedt av uavhengige organer som bekrefter at tjenesteyteren oppfyller visse kvalitetssikringsstandarder. 
(2) Dersom oppdragsgiver krever slike attester fremlagt, skal det vises til kvalitetssikringssystemer basert på de europeiske standarder av NS-EN 9000-serien, godkjent av organer som oppfyller de europeiske standarder av NE-EN 45000-serien. Oppdragsgiver skal godta likeverdige attester fra organer etablert i andre EØS-stater. Oppdragsgiver skal også godta annen dokumentasjon på likeverdige kvalitetssikringstiltak fremlagt av tjenesteyter som ikke kan få utstedt slike attester eller ikke har mulighet til å fremskaffe dem innen den fastsatte frist utløper. 

§ 15-14. Standarder for miljøledelsessystem
(1) Som bevis for leverandørens tekniske evner kan det, avhengig av arten, mengden eller betydningen, samt anvendelsen, legges frem en angivelse av relevante miljøledelsestiltak leverandøren kan anvende ved utførelsen tjenestekontrakter og bygge- og anleggskontrakter.
(2) Dersom oppdragsgiver krever dokumentasjon ved fremleggelse av attester utstedt av uavhengige organer som dokumenterer leverandørens overholdelse av bestemte kvalitetssikringsstandarder, skal de vise til fellesskapsordningen for miljøstyring og miljørevisjon (EMAS) eller til miljøledelsesstandarder basert på relevante europeiske eller internasjonale standarder. Disse må være sertifisert av organer som overholder fellesskapets regelverk eller relevante europeiske eller internasjonale standarder vedrørende sertifisering. Oppdragsgiver skal anerkjenne tilsvarende attester fra organer etablert i andre medlemsstater. De skal også godta annen dokumentasjon av tilsvarende miljøledelsestiltak fra leverandørene.

§ 15-15. Skatteattest
(1) Oppdragsgiver skal kreve at samtlige norske leverandører fremlegger skatteattest for merverdiavgift og skatteattest for skatt. 
(2) Oppdragsgiver skal angi innleveringsmåte og tidspunkt for innlevering. Skatteattestene må foreligge senest innen tilbudsfristens utløp ved åpen anbudskonkurranse eller ved fristen for forespørsler om å delta i en begrenset anbudskonkurranse eller konkurranse med forhandling. 
(3) Skatteattestene skal ikke være eldre enn 6 måneder regnet fra fristen i andre ledd. 
(4) Ved bygge- og anleggskontrakter skal entreprenøren tilsvarende kreve skatteattest i alle underliggende entrepriseforhold ved inngåelse av kontrakter i tilknytning til oppdraget som overstiger en verdi på 500.000 kroner eks. mva. Brudd på entreprenørens plikt til å kreve skatteattest gir oppdragsgiver rett til å kreve at entreprenøren erstatter vedkommende firma med underentreprenør som kan fremlegge skatteattest. Eventuelle økonomiske krav fra underentreprenører eller omkostninger for øvrig som følge av heving av avtaler med underentreprenører i denne forbindelse skal bæres av entreprenøren.

§ 15-16. HMS-egenklæring
(1) For arbeid som skal utføres i Norge skal oppdragsgiver kreve at samtlige leverandører fremlegger en egenerklæring i samsvar med vedlegg 2 om at leverandøren oppfyller, eller ved eventuell tildeling av kontrakt, vil oppfylle, lovbestemte krav i Norge innen helse, miljø og sikkerhet (HMS). 
(2) Oppdragsgiver skal angi innleveringsmåte og tidspunktet for innlevering. Egenerklæringen må foreligge senest ved tilbudsfristens utløp ved åpen anbudskonkurranse eller ved fristen for forespørsler om å delta i en begrenset anbudskonkurranse eller konkurranse med forhandling. 
(3) Ved bygge- og anleggskontrakter skal entreprenøren tilsvarende kreve HMS-egenerklæring i alle underliggende entrepriseforhold ved inngåelse av kontrakter i tilknytning til oppdraget som overstiger en verdi på 500.000 kroner eks. mva.
Kapittel 16. Kunngjøringsregler
§ 16-1. Fremgangsmåten ved kunngjøringer 
(1) Oppdragsgiver skal utarbeide en kunngjøring i samsvar med skjemaer fastsatt av Moderniseringsdepartementet. 
(2) Kunngjøringen skal utarbeides på norsk. Kunngjøringen skal også utarbeides på ett av Den europeiske unions offisielle språk, med mindre oversettingstjenesten til DOFFIN-databasens operatør benyttes. Bare den fullstendige kunngjøringen i TED-databasen er rettsgyldig. 
(3) Kunngjøringene skal sendes DOFFIN-databasens operatør for kunngjøring i DOFFIN-databasen og videresendelse til TED-databasen. I hastetilfeller etter § 17-5 (minimumsfrister i hastetilfeller) skal kunngjøringen sendes elektronisk eller med telefaks. 
(4) Kunngjøringen skal ikke offentliggjøres i DOFFIN-databasen eller på annen måte gjøres kjent før den dag kunngjøringen sendes til TED-databasen. Kunngjøringen skal heller ikke inneholde andre opplysninger enn de som blir publisert i TED-databasen. 
(5) Kunngjøringen skal ikke være lenger enn ca 650 ord. 
(6) DOFFIN-databasens operatør kan avvise kunngjøringer som ikke er i samsvar med reglene i kapittel 16 (kunngjøringsregler) og 17 (frister) eller de fastsatte kunngjøringsskjemaer.

§ 16-2. Veiledende kunngjøring 
(1) Ved vare- og tjenestekontrakter skal oppdragsgiver snarest mulig etter regnskapsårets begynnelse offentliggjøre en veiledende kunngjøring i samsvar med § 16-1 (fremgangsmåten ved kunngjøring), dersom verdien av anskaffelser innenfor hvert vare- eller tjenesteområde for prioriterte tjenester overstiger 5,75 mill. kroner eks. mva. Kunngjøringen skal angi den samlede verdi av de planlagte vare- og tjenestekontrakter og rammeavtaler som oppdragsgiver venter å foreta de neste 12 månedene for hvert enkelt tjenesteområde som nevnt i vedlegg 4 (prioriterte tjenester) eller vareområder som nevnt i CPV-nomenklaturet. 
(2) Ved bygge- og anleggskontrakter og rammeavtaler skal oppdragsgiver snarest mulig, etter at avgjørelse om å godkjenne planer for bygge- og anleggskontrakter er fattet, foreta en veiledende kunngjøring dersom kontraktene har en antatt verdi på minst 38,55 mill. kroner eks. mva. 
(3) Beregning av kontraktens verdi skal skje i samsvar med § 2-3 (beregning av anskaffelsens verdi). 

§ 16-3. Kunngjøring av konkurranse 
(1) Oppdragsgiver som ønsker å tildele en kontrakt eller rammeavtale ved åpen eller 13-1 (tillatte anskaffelsesprosedyrer) eller innføre en dynamisk innkjøpsordning, skal gjøre dette kjent i en kunngjøring i samsvar med dette kapittel.
(2) Oppdragsgiver som ønsker å inngå en offentlig kontrakt basert på en dynamisk innkjøpsordning skal gjøre dette kjent i en forenklet kunngjøring.

§ 16-4. Kunngjøring av konkurranseresultater 
(1) Oppdragsgiver som har tildelt en kontrakt, rammeavtale eller arrangert en designkonkurranse, skal senest 48 dager etter at kontrakt er tildelt gjøre resultatet kjent i en kunngjøring, jf. § 16-1 (fremgangsmåten ved kunngjøringer). 
(2) Oppdragsgiver behøver ikke kunngjøre ved tildeling av kontrakter som er basert på rammeavtaler, jf. § 14–3 (rammeavtaler med flere leverandører) tredje ledd. 
(3) Oppdragsgiver som har inngått en kontrakt basert på et dynamisk innkjøpsordning, skal innen 48 dager etter kontraktsinngåelsen sende en meddelese om dette. Oppdragsgiver kan isteden velge å meddele kontrakter hvert kvartal. Meddelelsen skal da skje senest 48 dager etter utgangen av hvert kvartal. 
(4) Opplysninger kan unntas fra kunngjøringsplikten dersom: 
a.	offentliggjøring av opplysninger vil hindre håndhevelse av lover og regler eller på annen måte være i strid med offentlige interesser,	
b.	det er til skade for bestemte offentlige eller private foretaks legitime økonomiske interesser, eller 	
c.	det er til skade for den lojale konkurranse mellom leverandørene. 	
 
Kapittel 17. Frister 
§ 17-1. Minimumsfrister ved åpen anbudskonkurranse 
(1) Ved åpen anbudskonkurranse skal fristen for mottak av tilbud være minst 45 dager fra den dag kunngjøringen ble sendt til TED-databasen. Ved fastsettelsen av fristen skal det spesielt tas hensyn til kontraktens kompleksitet og tiden det tar å utarbeide tilbud.
(2) Tilbudsfristen i første ledd skal forlenges forholdsmessig dersom: 
a.	konkurransegrunnlaget, tilleggsdokumenter eller tilleggsopplysninger er for omfattende til at de kan fremskaffes innen fristene i fjerde og femte ledd, 	
b.	det foretas rettelse, supplering eller endring av konkurransegrunnlaget som nevnt i § 15-3 (rettelse, supplering eller endring av konkurransegrunnlaget), 	
c.	tilbud bare kan utarbeides etter en befaring, eller 	
d.	tilbud bare kan utarbeides etter en gjennomgang på stedet av tilleggsdokumentene til konkurransegrunnlaget. 	
(3) Tilbudsfristen i første ledd kan forkortes dersom oppdragsgiver har: 
a.	publisert en veiledende kunngjøring i samsvar med § 16-2 (veiledende kunngjøring) minst 45 dager og høyst 12 måneder forut for kunngjøringen, og 	
b.	den veiledende kunngjøringen inneholdt alle de opplysninger som fremgår av kunngjøringsskjema for veiledende kunngjøringer som sto til rådighet på kunngjøringstidspunktet. Fristen skal være tilstrekkelig lang til at de interesserte kan avgi tilbud, og bør generelt være minst 36 dager. Under ingen omstendigheter må tilbudsfristen settes kortere enn 22 dager fra datoen for avsendelse av kunngjøringen.	
(4) Tilbudsfristen i første ledd kan forkortes med fem dager dersom det fra tidspunktet for kunngjøringen gis fri, direkte og full elektronisk adgang til konkurransegrunnlaget og ethvert supplerende dokument. Det skal angis i kunngjøringen på hvilken internettadresse denne dokumentasjonen er tilgjengelig.
(5) Konkurransegrunnlaget skal sendes leverandøren senest seks dager etter at forespørsel om å delta er mottatt.
(6) Forutsatt at forespørsel om tilleggsinformasjon i tilknytning til konkurransegrunnlaget er fremsatt i tilstrekkelig tid før tilbudsfristens utløp, skal tilleggsinformasjonen leveres senest seks dager før tilbudsfristens utløp. 

§ 17-2. Minimumsfrister ved begrenset anbudskonkurranse 
(1) Fristen for mottak av forespørsler om å delta skal minst være 30 dager fra den dag kunngjøringen ble sendt til TED-databasen. 
(2) Fristen for mottak av tilbud fra de som er kvalifisert og utvalgt til å delta i konkurransen skal være minst 40 dager regnet fra den dag den skriftlige invitasjonen og konkurransegrunnlaget ble sendt fra oppdragsgiver. 
(3) Tilbudsfristen i andre ledd skal forlenges forholdsmessig dersom: 
a.	det foretas rettelse, supplering eller endring av konkurransegrunnlaget som nevnt i § 15-3 (rettelse, supplering eller endring av konkurransegrunnlaget), 	
b.	tilbud bare kan utarbeides etter en befaring, eller 	
c.	tilbud bare kan utarbeides etter en gjennomgang på stedet av tilleggsdokumentene til konkurransegrunnlaget. 	
(4) Tilbudsfristen i andre ledd kan forkortes til 26 dager dersom oppdragsgiver har publisert en veiledende kunngjøring i samsvar med § 16-2 (veiledende kunngjøring) minst 45 dager og høyst 12 måneder forut for kunngjøringen og den veiledende kunngjøringen inneholdt alle de opplysninger som fremgår av kunngjøringsskjema for veiledende kunngjøringer som sto til rådighet på kunngjøringstidspunktet. 
(5) Konkurransegrunnlaget og invitasjon til å sende inn tilbud skal sendes skriftlig og samtidig. 
(6) Forutsatt at forespørsel om tilleggsinformasjon i tilknytning til konkurransegrunnlaget er fremsatt i tilstrekkelig tid før tilbudsfristens utløp, skal tilleggsinformasjonen leveres senest seks dager før tilbudsfristens utløp. 
(7) Oppdragsgiver kan kunngjøre kontrakter som ikke er omfattet av denne forskrifts bestemmelser om obligatorisk kunngjøring.

§ 17-3. Minimumsfrister ved konkurransepreget dialog
(1) Fristen for mottak av forespørsler om å delta i dialogen etter § 13-2 (konkurransepreget dialog), skal være minst 30 dager fra den dag kunngjøringen ble sendt til TED-databasen. 
(2) Tilbudsfristen skal fastsettes slik at leverandørene får tilstrekkelig tid til å foreta de nødvendige undersøkelser og beregninger. 
(3) Tilbudsfristen i første ledd kan forkortes med fem dager dersom det fra tidspunktet for kunngjøringen gis fri, direkte og full elektronisk adgang til konkurransegrunnlaget og ethvert supplerende dokument. Det skal angis i kunngjøringen på hvilken internettadresse denne dokumentasjonen er tilgjengelig.
(4) Forutsatt at forespørsel om tilleggsinformasjon i tilknytning til konkurransegrunnlaget er fremsatt i tilstrekkelig tid før tilbudsfristens utløp, skal tilleggsinformasjonen leveres senest seks dager før tilbudsfristens utløp. 

§ 17-4. Minimumsfrister ved konkurranse med forhandling 
(1) Fristen for mottak av forespørsler om å delta i forhandlinger etter § 13-3 (konkurranse med forhandling etter forutgående kunngjøring) skal være minst 30 dager fra den dag kunngjøringen ble sendt til TED-databasen. 
(2) Tilbudsfristen skal fastsettes slik at leverandørene får tilstrekkelig tid til å foreta de nødvendige undersøkelser og beregninger. 
(3) Tilbudsfristen i første ledd kan forkortes med fem dager dersom det fra tidspunktet for kunngjøringen gis fri, direkte og full elektronisk adgang til konkurransegrunnlaget og ethvert supplerende dokument. Det skal angis i kunngjøringen på hvilken internettadresse denne dokumentasjonen er tilgjengelig.
(4) Forutsatt at forespørsel om tilleggsinformasjon i tilknytning til konkurransegrunnlaget er fremsatt i tilstrekkelig tid før tilbudsfristens utløp, skal tilleggsinformasjonen leveres senest seks dager før tilbudsfristens utløp.

§ 17-5. Minimumsfrister i hastetilfeller 
(1) Dersom det i hastetilfeller er umulig å anvende fristene i § 17-2 (minimumsfrister ved begrenset anbudskonkurranse) og § 17-4 (minimumsfrister ved konkurranse med forhandling), kan oppdragsgiver fastsette følgende frister: 
a.	minst 10 dager for mottak av forespørsler om å delta i konkurransen eller forhandlingene regnet fra den dag kunngjøringen ble sendt, 	
b.	minst 10 dager for mottak av tilbud regnet fra den dag invitasjonen til å gi tilbud ble sendt. 	
(2) Forutsatt at forespørsel om tilleggsinformasjon i tilknytning til konkurransegrunnlaget er fremsatt i tilstrekkelig tid før tilbudsfristens utløp, skal tilleggsinformasjonen leveres senest fire dager før tilbudsfristens utløp. 
(3) Denne bestemmelsen gjelder ikke ved åpen anbudskonkurranse. 

§ 17-6. Vedståelsesfrist 
Oppdragsgiver skal fastsette den tiden tilbudene er bindende (vedståelsesfrist). Fristen skal angis med dato og klokkeslett. Den bør ikke settes lenger enn det som er nødvendig av hensyn til behandlingen av tilbudene. Dersom ikke annet fremgår av konkurransebetingelsene, utløper vedståelsesfristen kl. 24.00, 30 dager etter tilbudsfristens utløp. 

§ 17-7. Fristberegning 
Frister etter denne forskrift skal beregnes i samsvar med forskrift 4. desember 1992 nr. 910 om fastsettelse av regler for frister, datoer og tidspunkter. 
Kapittel 18. Gjennomføring av konkurransen 
§ 18-1. Fremgangsmåte ved valg av leverandører og tildeling av kontrakter 
Etter at kvalifikasjonene til de leverandører som ikke er avvist er vurdert i samsvar med reglene i § 15-5 (kvalifikasjonskrav) til § 15-16 (HMS-egenerklæring), skal kontrakt tildeles på grunnlag av kriterier fastlagt etter § 20-2 (kriterier for valg av tilbud).

§ 18-2. Tilbudets utforming 
(1) Tilbudet skal være skriftlig og avgis i lukket og merket forsendelse, enten direkte eller pr. post. 
(2) Tilbudet skal være signert.
(3) Tilbudet kan også avgis med elektroniske middel forutsatt at konkurransegrunnlaget åpner for dette og innleveringen av tilbudet skjer i samsvar med § 15-1 (regler om kommunikasjon).

§ 18-3. Avvik fra konkurransebetingelsene
Det er tillatt å levere tilbud som inneholder avvik fra konkurransegrunnlaget. Slike avvik skal fremgå klart av tilbudet, og være presist og entydig beskrevet. Ved anbudskonkurranser skal avvik i tillegg være beskrevet slik at oppdragsgiver kan vurdere avvikene uten kontakt med leverandøren. Det kan ikke tas vesentlige forbehold mot konkurransebetingelsene.

§ 18-4. Alternative tilbud
Dersom tildeling av kontrakt skal skje på bakgrunn av det økonomisk mest fordelaktige tilbudet, kan oppdragsgiver ta i betraktning alternative tilbud. Dersom oppdragsgiver tillater alternative tilbud, skal dette angis i kunngjøringen. Oppdragsgiver skal angi i konkurransebetingelsene hvilke minstekrav og krav til utforming som stilles til alternative tilbud. 

§ 18-5. Tilbakekall og endring av tilbud 
(1) Tilbud kan tilbakekalles eller endres inntil tilbudsfristens utløp. 
(2) Tilbakekall skal skje skriftlig. 
(3) Endring av tilbudet er å betrakte som et nytt tilbud og skal foretas i samsvar med § 18-2 (tilbudets utforming). 

§ 18-6. Registrering av innkomne tilbud 
Tilbudene skal påføres tidspunkt for mottakelse etter hvert som de kommer inn. På anmodning skal oppdragsgiver skriftlig bekrefte når tilbudet er mottatt. 

§ 18-7. Tilbudsåpning ved anbudskonkurranser 
(1) Rettidig levert tilbud skal åpnes på det tidspunkt og det sted som er angitt i konkurransebetingelsene. 
(2) Åpningen skal foretas av minst to representanter for oppdragsgiver. 
(3) For bygg -og anleggskontrakter skal leverandørenes navn og totalpris gjøres tilgjenglig for tilbyderne innen syv dager etter tilbudsåpning.

§ 18-8. Dialogen i konkurransepreget dialog
(1) Oppdragsgiver innleder en dialog med de kvalifiserte leverandører. Formålet er å identifisere og fastslå hvordan oppdragsgivers behov best kan oppfylles. Under dialogen kan alle aspekter ved kontrakten drøftes med de utvalgte leverandørene. Oppdragsgiver skal sikre at alle tilbudsgiverne behandles likt. Spesielt skal oppdragsgiver sikre at det ikke utøves forskjellsbehandling ved å gi opplysninger som kan gi noen leverandører en bedre posisjon enn andre.
(2) Oppdragsgiver kan ikke avsløre overfor de andre deltagerne løsninger, eller andre fortrolige opplysninger som en deltager har gitt oppdragsgiver, uten deltagerens samtykke. 
(3) Oppdragsgiver kan bestemme at dialogen skal skje i flere faser for å begrense antall løsninger som man ønsker å diskutere i dialogen. Utelukkelse av løsninger skal skje på grunnlag av tildelingskriteriene. Dersom det åpnes for flere faser i dialogen, må dette være opplyst om i konkurransebetingelsene.
(4) Oppdragsgiver fortsetter dialogen frem til oppdragsgiver har funnet den eller de løsninger som kan oppfylle dens behov, om nødvendig å ha sammenlignet løsningene.

§ 18-9. Endelig tilbud ved konkurransepreget dialog
(1) Når oppdragsgiver har funnet den eller de løsninger som oppfyller hans behov erklærer han dialogen for avsluttet. Deltagerne i dialogen informeres om dette. Oppdragsgiver oppfordrer så deltagerne til å avgi deres endelige tilbud på grunnlag av de løsninger som er fremlagt og presisert under dialogen. Disse tilbudene skal inneholde alle de elementer som er nødvendige for prosjektets utførelse.
(2) Oppdragsgiver kan anmode om at tilbud avklares, presiseres og tilpasses. Dette må ikke medføre at de grunnleggende elementer i tilbudet eller tilbudsinvitasjonen endres, med mindre dette kan skje uten konkurransevridning eller forskjellsbehandling.
(3) Oppdragsgiver vurderer tilbudene på bakgrunn av tildelingskriteriene og velger det økonomisk mest fordelaktige tilbudet. 
(4) Etter anmodning fra oppdragsgiver kan den leverandøren som er valgt, bli bedt om å presisere visse aspekter ved tilbudet eller bekrefte forpliktelser som er gitt i tilbudet. Det forutsetter at dette ikke medfører en vesentlig endring av tilbudet eller konkurransegrunnlaget. Presiseringer eller bekreftelser må ikke føre til konkurransevridning eller forskjellsbehandling.

§ 18-10. Godtgjørelse ved deltagelse i konkurransepreget dialog
Oppdragsgiver kan fastsette bestemmelser om priser eller betaling til deltagerne i dialogen.

§ 18-11. Gjennomføring av konkurranse med forhandling etter forutgående kunngjøring
(1) Oppdragsgiver kan bestemme at forhandlingene skal forløpe i flere faser og redusere det antall tilbud som det skal forhandles med. En slik reduksjon skal skje på bakgrunn av de oppgitte tildelingskriterier. I den avsluttende fase skal det likevel være igjen et tilstrekkelig antall tilbud som kan sikre reell konkurranse.
(2) Dersom oppdragsgiver vil benytte seg av fremgangsmåten etter første ledd for å redusere antall tilbud, skal det opplyses om dette i konkurransebetingelsene.
(3) Hvis oppdragsgiver ikke har opplyst om fremgangsmåten for reduksjon av antall tilbydere i henhold til første og andre ledd, skal alle leverandører som har gitt gyldig tilbud, gis adgang til å gi et forbedret tilbud før beslutning om tildeling av kontrakt. 
(4) Det er adgang til å forhandle om endringer eller suppleringer av alle sider ved tilbudene, så som forretningsmessige vilkår, pris og tekniske spesifikasjoner. Dersom forhandlinger fører til endring av en leverandørs tilbud skal endringene dokumenteres skriftlig.
(5) Forhandlingene skal skje i samsvar med de alminnelige regler i § 3-1, herunder kravene til likebehandling, taushetsplikt og god forretningsskikk. Oppdragsgiver skal særlig sørge for at det ikke gis opplysninger om innholdet i øvrige deltageres tilbud eller som kan stille noen leverandører bedre enn andre.

§ 18-12. Avvisning på grunn av forhold ved leverandøren 
(1) Oppdragsgiver skal avvise leverandører som: 
a.	ikke oppfyller krav som er satt for leverandørers deltakelse i konkurransen, med forbehold av § 18-3 (tilleggsfrist for ettersending av dokumenter),	
b.	har unnlatt å levere skatteattest i samsvar ved § 15-15 (skatteattest), med forbehold av § 19-3 (tilleggsfrist for ettersending av dokumenter),	
c.	har unnlatt å levere HMS-egenerklæring i samsvar med § 15-16 (HMS-egenerklæring), med forbehold av § 19-3 (tilleggsfrist for ettersending av dokumenter).	
d.	har unnlatt å levere forespørsel om deltakelse i begrenset anbudskonkurranse og konkurranse med forhandling i samsvar med § 14-1 (regler for kommunikasjon), eller ikke har levert slik forespørsel innen fristen,	
e.	oppdragsgiver kjenner til er rettskraftig dømt for deltakelse i en kriminell organisasjon eller for korrupsjon, bedrageri eller hvitvasking av penger, 	
f.	har blitt benyttet under utarbeidelsen av spesifikasjoner som omtalt i § 3-6. 	

(2) Oppdragsgiver kan avvise leverandører som: 
a.	er konkurs, under gjeldsforhandling eller avvikling, har innstilt sin virksomhet eller befinner seg i en tilsvarende prosess med hjemmel i nasjonale lover og forskrifter, 	
b.	er begjært konkurs, eller har begjært åpning av gjeldsforhandling eller tvangsoppløsning eller annen lignende prosess med hjemmel i nasjonale lover og forskrifter, 	
c.	ved en rettskraftig dom er kjent skyldig i straffbare forhold som angår den yrkesmessige vandel, 	
d.	i sitt yrke har gjort seg skyldig i alvorlige forsømmelser mot faglige og etiske krav i vedkommende bransje, 	
e.	ikke har oppfylt sine forpliktelser vedrørende innbetaling av trygdeavgifter i samsvar med lovbestemmelser i den stat hvor han er etablert eller i Norge, 	
f.	ikke har oppfylt sine forpliktelser vedrørende innbetaling av skatter og avgifter i samsvar med lovbestemmelser i den stat hvor han er etablert eller i Norge, 	
g.	har gitt grovt misvisende eller feilaktige opplysninger eller har unnlatt å gi opplysninger i henhold til det som kreves etter denne paragraf eller krav til leverandøren.	
(3) Når oppdragsgiver krever bevis for at leverandøren ikke omfattes av første og annet ledd, skal strafferegister eller konkursregister godtas som tilstrekkelig bevis for første ledd bokstav f og annet ledd bokstav a, b eller c. I mangel av slikt utdrag skal et tilsvarende dokument som viser at kravene er tilfredsstilt, utstedt av en retts- eller forvaltningsmyndighet i leverandørens hjemstat eller oppholdsstat, aksepteres. For annet ledd bokstav e og f skal det anses tilstrekkelig med attest utstedt av vedkommende myndighet i leverandørens hjemstat. Når leverandørens hjemstat ikke utsteder slike dokumenter eller attester, kan de erstattes av en erklæring avgitt under ed eller forsikring av den aktuelle personen overfor en retts- eller forvaltningsmyndighet, en notarius publicus eller annen kompetent myndighet i hjemstaten eller nåværende oppholdsstat.

§ 18-13. Avvisning på grunn av forhold ved tilbudet 
(1) Et tilbud skal avvises når: 
a.	det ikke er levert innen den fastsatte tilbudsfristen, 	
b.	det ikke tilfredsstiller kravene til tilbudets utforming, jf § 18-2 (1) og (3),	
c.	det er et alternativt tilbud avgitt i strid med § 18-4 (alternative tilbud). Oppdragsgiver kan ikke avvise et alternativt tilbud utelukkende med den begrunnelse at kontrakten vil endre karakter fra en tjenestekontrakt til en varekontrakt, eller omvendt,	
d.	det inneholder vesentlige forbehold mot konkurransebetingelsene, eller	
e.	det på grunn av forbehold eller feil, uklarheter eller lignende i en åpen eller begrenset anbudskonkurranse kan medføre tvil om hvordan tilbudet skal bedømmes i forhold til de øvrige tilbudene.	
(2) Et tilbud kan avvises når: 
a.	tilbudet ikke inneholder alle de opplysninger, oppgaver, prøver mv. som er forlangt, 	
b.	det på grunn av forbehold eller feil, uklarheter eller lignende i en konkurranse med forhandling kan medføre tvil om hvordan tilbudet skal bedømmes i forhold til de øvrige tilbudene.	
c.	tilbudet virker unormalt lavt i forhold til ytelsen, jf § 18-14, eller	
d.	tilbudet ikke er signert, jf § 18-2 (2).	

§ 18-14. Avvisning av unormalt lave tilbud 
(1) Dersom et tilbud virker unormalt lavt i forhold til ytelsen, skal oppdragsgiver, før han kan avvise tilbudet, skriftlig kreve de opplysninger om tilbudets sammensetning som oppdragsgiver anser som relevante. 
(2) Disse opplysningene kan gjelde besparelser ved fremstillingsmåten, tekniske løsninger, usedvanlig gunstige vilkår for leveransen, ytelsens nyskapende karakter, oppfyllelsen av de krav vedrørende arbeidsforhold som gjelder på det sted som ytelsen skal presteres, og eventuell offentlig støtte til leverandøren. 
(3) Oppdragsgiver skal etterprøve de enkelte delene av tilbudet på grunnlag av de forklaringer som blir gitt. 
(4) Dersom oppdragsgiveren finner at et tilbud er unormalt lavt fordi leverandøren har mottatt offentlig støtte, kan tilbudet bare avvises av denne grunnen, dersom leverandøren ikke kan godtgjøre, innenfor en tilstrekkelig frist fastsatt av oppdragsgiver, at den offentlige støtten er lovlig. Dersom oppdragsgiver avviser et tilbud fordi det virker unormalt lavt på grunn av offentlig støtte, skal oppdragsgiver underrette EFTAs overvåkingsorgan om dette. 

§ 18-15. Fremgangsmåten ved avvisning 
(1) Oppdragsgiver skal snarest mulig ta stilling til spørsmålet om avvisning. 
(2) Leverandører som blir avvist skal informeres i samsvar med § 18-6 (oppdragsgivers begrunnelsesplikt). 

§ 18-16. Oppdragsgivers begrunnelsesplikt
(1) Begrunnelse som gis i henhold til denne bestemmelsen skal inneholde tilstrekkelig informasjon til at leverandøren kan vurdere om oppdragsgivers valg har vært saklig og forsvarlig, i samsvar med angitte krav, og aktuelle utvelgelses- og tildelingskriterier. 
(2) Oppdragsgiver skal snarest mulig gi skriftlig melding med en kort begrunnelse dersom:
a.	en forespørsel om å delta i konkurransen blir avvist, jf § 18-12 (avvisning på grunn av forhold ved   leverandøren),
b.	en forespørsel om å delta i konkurransen blir forkastet der oppdragsgiver har satt en grense for antall deltakere, jf. §15-7 (deltagelse i konkurranse hvor det settes en grense for antall deltagere),
c.	et tilbud blir avvist, jf § 18-13 (avvisning på grunn av forhold ved tilbudet),
d.	konkurransen avlyses, jf. § 20-1 (avlysing av konkurransen og totalforkastelse) eller
e.	det ikke blir etablert en dynamisk innkjøpsordning som kunngjort. 
(3) Melding etter annet ledd bokstav d og e skal gis samtidig til alle deltakerne.
(4) Dersom leverandøren skriftlig anmoder om det, skal det senest innen 15 dager etter at anmodningen er mottatt gis en nærmere begrunnelse for hvorfor deres tilbud ikke tildeles kontrakt eller forespørselen om å delta er forkastet. Dersom kontrakt er tildelt, skal det opplyses om navnet på den som fikk kontrakten eller rammeavtalen sammen med det valgte tilbudets egenskaper og relative fordeler. Ved avvisning av tilbud i tilfellene som nevnt i § 15-4 (krav til ytelsen og tekniske spesifikasjoner) fjerde og femte ledd, skal begrunnelsen redegjøre for hvorfor kravene ikke anses oppfylt på tilsvarende måte, eller hvorfor man har besluttet at vare, tjeneste, eller bygg- og anleggskontrakten ikke oppfyller kravene til ytelse eller funksjon.
(5) Dersom utlevering av opplysninger vil: 
a.	hindre rettshåndhevelsen eller på annen måte stride mot offentlige interesser, 	
b.	skade bestemte offentlige eller private virksomheters legitime forretningsmessige interesser, eller 	
c.	kunne være til skade for lik konkurranse mellom foretak, 	
kan oppdragsgiver beslutte at opplysninger holdes tilbake.
Kapittel 19. Forhandlinger, avklaringer, klargjøringer mv. 
§ 19-1. Forhandlingsforbudet ved anbudskonkurranser 
(1) Ved åpen og begrenset anbudskonkurranse er det ikke tillatt å endre tilbudene eller forsøke å endre tilbudene gjennom forhandlinger. Det er herunder ikke tillatt å endre pris, leveringstid eller andre forutsetninger som har betydning for konkurranseforholdet.

(2) Det er adgang til følgende avklaringer av tilbudene: 
a.	Oppdragsgiver kan innhente nærmere opplysninger hos leverandørene for å få klarlagt uklarheter og ufullstendigheter i tilbudene. Avklaring skal unnlates dersom uklarhetene er slike at tilbudene skal avvises i henhold til § 18-13 (avvisning på grunn av forhold ved tilbudet). 	
b.	Når det gjelder løsninger, arbeidsmetoder eller materialer som leverandøren selv foreslår, kan oppdragsgiver be leverandøren foreta utdypninger og klargjøringer om hvordan kravene i konkurransegrunnlaget vil bli ivaretatt. 	
c.	Dersom det av tekniske eller funksjonelle grunner er nødvendig, kan det gjøres mindre justeringer i de løsninger leverandøren har fremsatt. 	
(3) Dersom oppdragsgiver blir oppmerksom på åpenbare feil i tilbudet, skal disse rettes dersom det er utvilsomt hvordan feilen skal rettes. Andre åpenbare feil vurderes etter regelen i § 18-13 (avvisning på grunn av forhold ved tilbudet).

§ 19-2. Supplerende opplysninger om leverandørens kvalifikasjoner 
Oppdragsgiver kan anmode om at fremlagte attester og dokumenter vedrørende krav til leverandøren suppleres eller utdypes. 

§ 19-3. Tilleggsfrist for ettersending av dokumenter
Dersom en eller flere leverandører ikke har levert dokumentasjon på at krav til leverandøren er oppfylt, kan oppdragsgiver fastsette en kort tilleggsfrist for ettersending av disse dokumentene. Tilleggsfristen skal gjelde tilsvarende overfor alle deltakerne i konkurransen, og oppdragsgiver skal ikke vurdere de innkomne tilbud før tilleggsfristen er utløpt.
Kapittel 20. Avslutning av konkurransen 
§ 20-1. Avlysning av konkurransen og totalforkastelse 
(1) Oppdragsgiver kan avlyse konkurransen med øyeblikkelig virkning dersom det foreligger en saklig grunn. 
(2) Oppdragsgiver kan forkaste alle tilbudene dersom resultatet av konkurransen gir saklig grunn for det. 
(3) Leverandørene skal informeres i samsvar med § 18-16 (oppdragsgivers begrunnelsesplikt) om beslutninger om å ikke inngå kontrakt om et oppdrag som har vært kunngjort eller å gjennomføre anskaffelsesprosedyren på nytt. Oppdragsgiver skal også underrette Kontoret for De europeiske fellesskaps offisielle publikasjoner om beslutningen. 

§ 20-2. Kriterier for valg av tilbud 
(1) Tildelingen skal skje enten på basis av hvilket tilbud som er det økonomisk mest fordelaktige, eller utelukkende ut fra hvilket tilbud som har den laveste prisen. 
(2) Dersom tildelingen av kontrakten skjer på grunnlag av det økonomisk mest fordelaktige tilbud, skal alle kriterier som vil bli lagt til grunn oppgis i konkurransebetingelsene. Oppdragsgiver skal angi den relative vektingen som gis hvert av kriteriene. Vektingen kan angis innenfor et område med et maksimalt utslag i hver retning. 
(3) Der det etter oppdragsgivers mening av påviselige grunner ikke er mulig å foreta en vekting, skal oppdragsgiver i konkurransebetingelsene angi kriteriene i synkende rekkefølge etter viktighet.

§ 20-3. Karenstid før inngåelse av kontrakt 
(1) Oppdragsgiver skal i rimelig tid før kontrakt eller rammeavtale signeres gi en skriftlig melding om hvem som skal tildeles kontrakt, eller som er valgt som leverandør til rammeavtalen. Melding skal gis samtidig til alle deltakerne, og skal inneholde en begrunnelse for valget i samsvar med § 18-16 første ledd. Meddelelsen skal også angi frist for leverandører til å klage over beslutningen.
(2) Dersom oppdragsgiver finner at beslutningen om å tildele kontrakt ikke er i samsvar med § 20-2 (kriterier for valg av tilbud) kan beslutningen annulleres frem til kontrakt er inngått. 

§ 20-4. Elektronisk auksjon
(1) Dersom kontraktspesifikasjonene kan fastsettes nøyaktig kan oppdragsgiver ved åpen eller begrenset anbudskonkurranse og konkurranse med forhandling som vist til i § 13-3 (konkurranse med forhandling etter forutgående kunngjøring) bokstav a, beslutte at det forut for tildelingen av en kontrakt skal avholdes en elektronisk auksjon. 
(2) En elektronisk auksjon kan avholdes på samme vilkår ved gjenåpning av konkurransen blant partene i en rammeavtale, slik det er gitt mulighet for i henhold til § 14-3 (rammeavtaler med flere leverandører) tredje ledd , og ved tildeling av kontrakter innenfor dynamiske innkjøpsordninger i henhold til § 14-4 (dynamiske innkjøpsordninger).
(3) Den elektroniske auksjonen skal baseres:
enten utelukkende på pris, dersom kontrakten tildeles til laveste pris, eller
på priser eller verdien av de elementene i tilbudet som er angitt i konkurransegrunnlaget, dersom kontrakten tildeles til det økonomisk mest fordelaktige tilbudet.
(4) Oppdragsgiver som beslutter å avholde elektroniske auksjoner, skal angi dette i kunngjøringen.
(5) Konkurransegrunnlaget skal blant annet inneholde følgende opplysninger:
elementer hvis verdier er gjenstand for elektronisk auksjon, forutsatt at elementene kan kvantifiseres og uttrykkes i tall eller prosentdeler,
eventuelle begrensninger på verdiene som kan fremlegges, slik de fremgår av spesifikasjonene for kontraktens gjenstand,
opplysningene som vil bli stilt til rådighet for tilbydere under den elektroniske auksjonen, og eventuelt når de vil bli stilt til rådighet for dem,
relevante opplysninger vedrørende den elektroniske auksjonsprosessen,
vilkår for tilbydernes budgivning, særlig minste forskjeller som eventuelt kreves mellom budene,
relevante opplysninger om det elektroniske utstyret som brukes, og virkemåte og tekniske spesifikasjoner for tilkoplingen.
(6) Før oppdragsgiver avholder den elektroniske auksjonen, skal det foretas en første fullstendig vurdering av tilbudene i samsvar med tildelingskriterier som er fastsatt, og vektingen av dem. Alle tilbydere som har levert gyldige tilbud, inviteres samtidig elektronisk til å fremlegge nye priser eller nye verdier. Innbydelsen skal inneholde alle relevante opplysninger for individuell tilkopling til den benyttede elektroniske løsningen, og skal presisere dato og klokkeslett for når den elektroniske auksjonen begynner. Den elektroniske auksjonen kan gjennomføres i flere påfølgende faser. Den elektroniske auksjonen kan ikke starte før tidligst to virkedager etter datoen da innbydelsene ble sendt ut.
(7) Dersom kontrakten skal tildeles på grunnlag av det økonomisk mest fordelaktige tilbudet, skal innbydelsen ledsages av resultatet av den fullstendige vurderingen av det gyldige tilbudet utført i samsvar med vektingen fastsatt i § 20-2 (kriterier for valg av tilbud) andre ledd. Innbydelsen skal også angi den matematiske formelen som anvendes i den elektroniske auksjonen til å bestemme automatisk rangering på grunnlag av nye priser eller nye verdier som inngis. Denne formelen skal omfatte vektingen av alle de fastsatte kriteriene for å avgjøre hva som er det økonomisk mest fordelaktige tilbudet, som angitt i konkurransebetingelsene. Eventuelle områder for verdier skal på forhånd reduseres til en nærmere angitt verdi. Dersom alternative tilbud tillates, skal det angis en egen formel for hvert alternative tilbud.
(8) I hver fase av en elektronisk auksjon skal oppdragsgiver umiddelbart gi alle tilbydere tilstrekkelig informasjon til at de til enhver tid kan fastslå sine respektive rangeringer. De kan også gi andre opplysninger vedrørende fremlagte priser eller verdier, forutsatt at dette er angitt i konkurransegrunnlaget. Det kan også når som helst opplyses om antall deltakere i den aktuelle fasen av auksjonen. Tilbydernes identitet skal imidlertid under ingen omstendighet røpes under noen fase av en elektronisk auksjon.
(9) Oppdragsgiver skal lukke en elektronisk auksjon på én eller flere av følgende måter:
a. ved dato og klokkeslett som skal være fastsatt på forhånd i innbydelsen til å delta i auksjonen,
b. dersom de ikke mottar noen nye priser eller verdier som oppfyller kravene vedrørende minstedifferanser. I så fall skal oppdragsgiver angi i innbydelsen til å delta i auksjonen den fristen som gis fra mottak av siste innleverte bud til lukking av den elektroniske auksjonen, eller
c. dersom antallet auksjonsfaser fastsatt i innbydelsen til å delta er gjennomført.
Dersom oppdragsgiver har besluttet å lukke en elektronisk auksjon i samsvar med bokstav c, eventuelt i kombinasjon med ordningen fastsatt i bokstav b, skal innbydelsen til å delta i auksjonen angi en tidsplan for hver fase i auksjonen.
(10) Etter lukkingen av den elektroniske auksjonen tildeler oppdragsgiver kontrakten i samsvar med § 20-2 (kriterier for valg av tilbud) på grunnlag av resultatene av den elektroniske auksjonen.
(11) Oppdragsgiver må ikke endre kontraktens gjenstand som definert i konkurransebetingelsene.
(12) Oppdragsgiver må ikke misbruke en elektronisk auksjon eller anvende den på en måte som hindrer, begrenser eller fordreier konkurransen. 

DEL IV. ØVRIGE PROSEDYRER
Kapittel 21. Plan- og designkonkurranse
§ 21-1. Plan- og designkonkurranse 
(1) Denne paragraf får anvendelse på plan- og designkonkurranse som definert i § 4 -2 bokstav g 

(2) Plan- og designkonkurransen skal kunngjøres i samsvar med § 16-1 (fremgangsmåten ved kunngjøringer dersom den gjelder: 
a.	tildeling av kontrakter om offentlige tjenestekjøp der den anslåtte samlede verdi. overstiger 1,8 mill. kroner eks. mva. eller kr 1,15 mill. kroner eks. mva for sentrale statlige oppdragsgivere , jf § 2-2 (terskelverdier).
eller dersom 	
b.	konkurransepremiene og utbetalingene til deltakerne der det anslåtte samlede beløp overstiger 1,8 mill. kroner eks. mva. eller 1,15 mill. kroner eks. mva for sentrale statlige oppdragsgivere eks. mva. 	
(3) Plan- og designkonkurransen skal kunngjøres i samsvar med § 8-1 (kunngjøring av konkurranse) dersom den gjelder: 
a.	tildeling av kontrakter om offentlige tjenestekjøp med en anslått verdi på kr 500.000 eks. mva. eller mer, eller dersom 	
b.	konkurransepremiene og utbetalingene til deltakerne utgjør et samlet beløp på minst kr 500.000 eks. mva. 	
(4) Reglene for arrangering av plan- designkonkurranse skal fastsettes i samsvar med kravene i denne paragraf og utleveres til de som er interessert i å delta i konkurransen. 
(5) Adgangen til å delta i plan- og designkonkurranser kan ikke begrenses til én EØS-stats territorium eller del av dette. 
(6) Oppdragsgiver kan ikke begrense adgangen til å delta i konkurransen til bare fysiske eller bare juridiske personer. 
(7) Ved plan- og designkonkurranser med et begrenset antall leverandører skal oppdragsgiver fastsette klare og ikke-diskriminerende utvelgelseskriterier. Under enhver omstendighet skal antallet leverandører som inviteres til å delta være stort nok til å sikre reell konkurranse. 
(8) Juryen skal utelukkende bestå av fysiske personer som er uavhengige av konkurransedeltakerne. Dersom en særskilt yrkesmessig kvalifikasjon kreves for å delta i designkonkurransen, skal minst en tredel av juryen være i besittelse av samme eller tilsvarende kvalifikasjon. 
(9) Juryen skal være uavhengig i sine beslutninger og uttalelser. Grunnlaget for dens beslutninger og uttalelser skal være planer og design den anonymt har fått til vurdering, og kun de kriterier som ble oppgitt i kunngjøringen er relevante. Anonymiteten skal bevares inntil juryens uttalelse eller avgjørelse foreligger. Prosjektdeltagerne kan anmodes om å besvare spørsmål som juryen har nedtegnet i protokollen som skal klargjøre enkelte aspekter av prosjektene.
(10) Juryens vurderinger, konklusjoner og anbefalinger inkludert en rangering av prosjektene skal nedtegnes i en fullstendig protokoll som skal sendes deltakerne i plan- og designkonkurransen. Protokollen skal sendes etter at vinner av konkurransen er kåret eller, ved plan- og designkonkurranse arrangert som et ledd i en anskaffelsesprosedyre for tildeling av tjenestekontrakter, etter at oppdragsgiver har besluttet hvem som skal tildeles kontrakt. 
(11) Resultatet av konkurransen skal kunngjøres i tråd med bestemmelsene fastsatt i § 16-4 (kunngjøring av konkurranseresultater). Oppdragsgiver må kunne dokumentere dato for avsendelse av kunngjøringen.

§ 21-2. Regler for kommunikasjon
(1) § 15-1 (1), (2) og (3) (regler for kommunikasjon)får anvendelse for all kommunikasjon i forbindelse med prosjektkonkurranser.
(2) Meldinger, samt utveksling og lagring av informasjon skal skje på en måte som sikrer integriteten og fortroligheten til all informasjon som oversendes av deltakerne i en prosjektkonkurranse, og at juryen bare får kjennskap til innholdet i planer og prosjekter etter utløpet av fristen som er fastsatt for innlevering av disse.
(3) Følgende regler gjelder for systemer for elektronisk mottak av planer og prosjekter:
a.	Informasjon vedrørende spesifikasjonene som er nødvendige for elektronisk presentasjonen av planer og prosjekter, herunder kryptering, skal være tilgjengelige for de berørte parter. I tillegg skal systemer for elektronisk mottak av planer og prosjekter være i overensstemmelse med følgende krav:
1.	Den elektroniske signatur må være i samsvar med lov 15. juni 2001 nr. 81 om elektronisk signatur, og utpekte krav etter etablerte frivillige sertifiserings – eller godkjenningsordninger etter nevnte lov § 16.
2.	Nøyaktig klokkeslett og dato for mottak av tilbud og forespørsel om å delta i konkurranser må kunne fastslås med sikkerhet.
3.	Det kan med rimelighet sikres at ingen får tilgang til de forespurte opplysninger før utløpet av de fastlagte frister.
4.	Det kan ved overtredelse av dette forbud med rimelighet sikres at overtredelsen klart kan spores.
5.	Kun autoriserte personer skal kunne fastsette eller endre datoene for åpning av mottatte opplysninger.
6.	I løpet av de forskjellige stadier for tildeling av kontrakt eller de forskjellige stadier i konkurransen, må kun de autoriserte personer som opptrer sammen få adgang til alle eller deler av de innsendte opplysninger.
7.	Kun de autoriserte personer, som opptrer sammen, kan få adgang til de innsendte opplysninger etter den anførte dato.
8.	Opplysninger som er mottatt og åpnet i overensstemmelse med de foreliggende krav skal kun være tilgjengelige for personer som er autorisert til å få kjennskap til dem.
Kapittel 22. Bygge- og anleggskonsesjon 
§ 22-1. Særlige regler om offentlig bygge- og anleggskonsesjon 
(1) Dersom oppdragsgiver skal tildele en offentlig bygge- og anleggskonsesjon, jf. § 4-1 bokstav c (generelle definisjoner) skal han gjøre dette kjent i en kunngjøring etter 16-1 (fremgangsmåten ved kunngjøringer) dersom kontrakten har en anslått verdi på minst 38,55 mill. kroner. Beregningen av kontraktens verdi skjer etter § 2-3 (beregning av anskaffelsens verdi). For kontrakter under terskelverdiene, skal anskaffelsen kunngjøres etter § 8-1 (kunngjøring av konkurranse).
(2) Denne forskriften finner ikke anvendelse for tilleggsarbeider til et planlagt bygge- og anleggskonsesjonsarbeid, dersom uforutsette omstendigheter har gjort arbeidet nødvendig og forutsatt at oppdraget tildeles konsesjonshaver som utfører bygge- og anleggsarbeidet når:
a.	de supplerende tjenesteytelser eller arbeider ikke kan atskilles teknisk eller økonomisk fra den opprinnelige kontrakt uten store ulemper for oppdragsgiveren, eller
b.	disse tjenester eller arbeider kan atskilles fra utøvelsen av den opprinnelige kontrakt men er strengt nødvendig for dennes fullstendige gjennomføring, og
c.	den samlede verdi av kontrakter som inngås som tilleggsarbeider ikke overstiger 50 % av verdien av det opprinnelige bygge- og anleggsarbeidet som er gjenstand for konsesjonen.
(3) Oppdragsgiver kan: 
a.	kreve at konsesjonsinnehaveren overdrar kontrakter som tilsvarer minst 30 prosent av totalverdien av konsesjonskontrakten til tredjemann. Det kan gis adgang til å øke denne andelen. Nevnte minstekrav skal være angitt i konsesjonskontrakten, eller 	
b.	be om at det i tilbudet oppgis hvor stor del av kontraktens totalverdi som eventuelt vil bli overdratt til tredjemann. 	
(4) Når konsesjonsinnehaveren selv er oppdragsgiver i henhold til § 1-3 (hvem som er omfattet av forskriften), skal bestemmelsene i denne forskrift overholdes når det gjelder arbeider som skal utføres av tredjemann. 
(5) Dersom konsesjonsinnehaver som ikke er oppdragsgiver i henhold til § 1-3 (hvem som er omfattet av forskriften), overdrar kontrakter til tredjemann, skal dette kunngjøres, forutsatt at kontrakten har en verdi på minst 38,55 mill. kroner. For øvrig får § 16-1 nr. 2 - 6 (fremgangsmåten ved kunngjøringer) tilsvarende anvendelse. Kunngjøringsreglene kommer ikke til anvendelse når kontrakten oppfyller vilkårene i § 13-4 (konkurranse med forhandling uten kunngjøring). Konsesjonsinnehaverens plikter etter denne bestemmelse skal inntas i bygge- og anleggskonsesjonen. 
(6) Oppdragsgiver som ønsker å tildele bygge- og anleggskonsesjon skal fastsette en frist for mottak av konsesjonssøknader på minst 45 dager fra den dag kunngjøringen ble sendt. 
(7) Når en bygge- og anleggskontrakt blir tildelt av en konsesjonsinnehaver som ikke er en offentlig oppdragsgiver, skal fristen for mottak av forespørsler om å delta fastsettes av konsesjonsinnehaveren til minst 30 dager fra den dag kunngjøringen ble sendt. Fristen for mottak av tilbud skal være minst 33 dager fra den dag kunngjøringen er sendt eller minst 40 dager fra den dagen invitasjon er sendt.
(8) Foretak som har dannet en gruppe med det formål å oppnå en konsesjonskontrakt, eller foretak tilknyttet disse, anses ikke som tredjemann.
(9) Med « tilknyttet foretak » menes ethvert foretak som konsesjonsinnehaveren direkte eller indirekte kan utøve en avgjørende innflytelse over, eller som sammen med konsesjonsinnehaveren er under avgjørende innflytelse fra et annet foretak i kraft av eiendomsrett, kapitalinteresser eller reglene for virksomheten. Et foretak anses å ha avgjørende innflytelse når det i forhold til et annet foretak enten direkte eller indirekte: 
a.	eier majoriteten av foretakets tegnede kapital,	
b.	kontrollerer flertallet av stemmene knyttet til andeler utstedt av foretaket, eller 	
c.	kan utnevne mer enn halvparten av medlemmene i foretakets administrasjons-, ledelses- eller kontrollorgan. 	
(9) En fullstendig liste over tilknyttede foretak skal vedlegges søknaden om offentlig bygge- og anleggskonsesjon. Listen skal oppdateres etter enhver senere endring i forholdet mellom foretakene. 
Kapittel 23. Bygge- og anleggskontrakter for sosiale formål 
§ 23-1. Særskilt behandlingsmåte ved bygg- og anleggskontrakter for sosiale formål 
(1) Dersom kontrakter om planlegging og oppføring av boliger for sosiale formål, på grunn av arbeidets betydning, kompleksitet og antatte varighet, krever samarbeid med representanter fra oppdragsgiver, sakkyndige og entreprenører, kan det vedtas en særskilt behandlingsmåte for å sikre valg av den entreprenør som er best egnet til å delta i et slikt samarbeid. 
(2) I kunngjøringen skal oppdragsgiver gi en mest mulig nøyaktig beskrivelse av arbeidene som skal utføres, slik at interesserte entreprenører kan foreta en realistisk vurdering av prosjektet. I kunngjøringen skal oppdragsgiver, for anskaffelser under terskelverdiene, oppgi hvilke kvalifikasjonskrav leverandøren må oppfylle, jf. § 15-5 (kvalifikasjonskrav). For anskaffelser som overstiger terskelverdiene gjelder reglene om tekniske, personlige og økonomiske vilkår i § 15-9 (dokumentasjon av leverandørens finansielle og økonomiske stilling) og § 15-10 (dokumentasjon av leverandørens tekniske kvalifikasjoner) tilsvarende. 
(3) Ved kontrakter som overstiger terskelverdiene i § 2-2 (terskelverdier) skal oppdragsgiver anvende reglene for kunngjøring av begrenset anbudskonkurranse og reglene om kvalitativ utvelgelse i forskriftens del III. Dersom anskaffelsen ikke overstiger terskelverdiene i § 2-2 skal oppdragsgiver anvende reglene for kunngjøring av begrenset anbudskonkurranse og reglene om kvalitativ utvelgelse i forskriftens del II. 

DEL V. IKRAFTSETTING
Kapittel 24. Ikraftsetting

§ 24-1. Ikraftsetting 
Denne forskrift trer i kraft fra 1. januar 2006. Fra samme tidspunkt oppheves: 
-	Forskrift av 15. juni 2001 nr. 616 om offentlige anskaffelser	

Vedlegg 1. Liste over forskjellige former for bygge- og anleggsarbeid 

(1)	Bygge- og anleggsarbeid (uten spesialisering) og rivningsarbeid 	
	Generelt bygge- og anleggsarbeid (uten spesialisering) 	
	Rivningsarbeid 	
(2)	Byggearbeid (bolighus og andre bygninger) 	
	Generelt byggearbeid 	
	Taktekking 	
	Bygging av skorsteiner og ovner 	
	Isolering mot vann og fuktighet 	
	Restaurering og vedlikehold av fasader 	
	Oppføring og rivning av bygningsstillaser 	
	Annen spesialisert virksomhet forbundet med byggearbeid (herunder tømrerarbeid) 	
(3)	Anleggsarbeid: (bygging av veier, broer, jernbaner osv.) 	
	Generelt anleggsarbeid 	
	Grunnarbeid 	
	Bygging av broer, tunneler og sjakter, grunnboring 	
	Vannbygging (elver, kanaler, havner, sluser og demninger) 	
	Veibygging (herunder spesialisert bygging av flyplasser og rullebaner) 	
	Virksomhet spesialisert på vann (irrigasjon, drenering, vannforsyning, kloakktømming og kloakkrensing osv.) 	
	Spesialisert virksomhet på andre områder innen anleggsarbeid 	
(4)	Installasjonsarbeid 	
	Generell installasjon 	
	Rørlegging (installasjon av gass- og vannledninger samt sanitæranlegg) 	
	Installasjon av varme- og ventilasjonsanlegg (sentralvarme, klimaanlegg, ventilasjon) 	
	Lydisolasjon, varmeisolasjon, isolasjon mot vibrasjoner 	
	Installasjon av elektrisitet 	
	Installasjon av antenner, lynavledere, telefoner osv. 	
(5)	Utsmykking og innredning 	
	Generell utsmykking og innredning 	
	Gipsarbeid, stukkarbeid og gipsing 	
	Snekkerarbeid, i første rekke montering og/eller installasjon på byggeplassen (herunder legging av parkettgulv) 	
	Malearbeid, glassarbeid og tapetsering 	
	Flislegging og annen kledning av gulv og vegger 	
	Annen innredning (installasjon av ovner osv.) 	

Vedlegg 2. HMS-egenklæring
Egenerklæring om helse, miljø, sikkerhet.
Denne bekreftelsen gjelder: 
Virksomhetens navn		Organisasjonsnr/Fødselsnr		
Adresse		Land*		
Postnummer		Poststed		

Jeg bekrefter med dette at denne virksomheten arbeider systematisk for å oppfylle kravene i helse-, miljø- og sikkerhetslovgivningen og ved det tilfredsstille kravene i forskrift om systematisk helse-, miljø- og sikkerhetsarbeid i virksomheten (Internkontrollforskriften) fastsatt ved kgl.res. av 6. desember 1996 nr. 1127 i medhold av lov av 4. februar 1977 nr. 4 om arbeidervern og arbeidsmiljø m.v.
Jeg bekrefter at virksomheten er lovlig organisert i henhold til gjeldende skatte- og arbeidsmiljøregelverk når det gjelder ansattes faglige og sosiale rettigheter.
Jeg aksepterer at oppdragsgiver etter anmodning vil bli gitt rett til gjennomgåelse og verifikasjon av virksomhetens system for ivaretagelse av helse, miljø og sikkerhet.

Dato			Daglig leder
Jeg bekrefter med dette at det er iverksatt systematiske tiltak for å oppfylle ovennevnte krav i helse-, miljø- og sikkerhetslovgivningen.
								Ingen ansatte
Dato			Representant for de ansatte

* For utenlandske oppdragstakere gjelder følgende: 
Det bekreftes med dette at det ved utarbeidelse av tilbudet er tatt hensyn til helse-, miljø- og sikkerhetslovgivningen som følger av forskrift om systematisk helse-, miljø- og sikkerhetsarbeid i virksomheter (Internkontrollforskriften), fastsatt ved kgl. res. av 6. desember 1996 i medhold av lov av 4 februar 1977 nr. 4 om arbeidervern og arbeidsmiljø mv. 
Det aksepteres at oppdragsgiver etter anmodning vil bli gitt rett til gjennomgåelse og verifikasjon av virksomhetens system for ivaretakelse av helse-, miljø- og sikkerhetsarbeid.

Vedlegg 3. Protokoll for anskaffelser mellom 50 000 – 500 000 kroner eks. mva.

Protokollen skal beskrive alle vesentlige forhold og viktige beslutninger gjennom hele anskaffelsesprosessen. Protokollen skal minst inneholde følgende opplysninger:

1.1 	Virksomhetens navn			      1.2	       Protokollførers navn 

1.3	Kort beskrivelse av hva som skal anskaffes 

	

1.4 	Anslått verdi på kontrakten 

1.5	Hvilke tiltak gjennomføres for å sikre reell konkurranse om kontrakten 

1.6    	Hvis det ikke skal gjennomføres konkurranse om kontrakten, angi en konkret begrunnelse 

	

1.7    	Kort begrunnelse for valg av leverandør og kontraktsverdi 

	

1.8 	Hvis relevant, andre vesentlige forhold og viktige beslutninger som er av betydning for konkurransen

1.9	Dato og protokollførers signatur

Vedlegg 4. Protokoll for anskaffelser som overstiger 500 000 kroner eks. mva.
Protokollen skal beskrive alle vesentlige forhold og viktige beslutninger gjennom hele anskaffelsesprosessen. Protokollen skal minst inneholde følgende opplysninger:

1.1	Virksomhetens navn og adresse		       1.2 Protokollførers navn      

1.3	Beskrivelse av hva som skal anskaffes, eller hvis relevant, hvilke anskaffelser det dynamiske innkjøpssystemet omfatter

1.4	Anslått verdi på kontrakten

1.5	Hvilke forhold tillater oppdragsgiver å gjøre bruk av prosedyrer som krever særskilt begrunnelse 

1.6	Navn på leverandøren som ønsker å delta i konkurransen, og hvis relevant, leverandører som er valgt ut til å delta i konkurransen og grunnen for utvelgelsen.
Navn:	Begrunnelse:	

1.7	Hvis relevant, begrunnelse for hvorfor deltager(e) som har skatte- og avgiftsrestanser fikk anledning til å delta i konkurransen 

1.8	Hvis relevant, navn på avviste tilbydere og grunnen for avvisning
Navn:	Begrunnelse:	

1.9	Hvis relevant, grunnen til avvisning av tilbud som anses for å være unormalt lave
Navn:	Begrunnelse:	

1.10	Hvis relevant, angi årsak til at oppdragsgiver avlyser konkurransen 

1.11 	Navn på og begrunnelse for valg av tilbyder(e) og kontraktsverdi
Navn:	Begrunnelse:	

1.12 	Hvis relevant, andel av kontrakt eller rammeavtale som tilbyder har til hensikt å overdra til tredjepart

1.13 	Hvis relevant, andre vesentlige forhold og viktige beslutninger som er av betydning for konkurransen

1.14 	Dato og protokollførers signatur 

Vedlegg 5. Prioriterte tjenester
Med prioriterte tjenester menes: 
Kategori 	Beskrivelse av tjenesten 	CPC-ref.nr. 1	CPV-ref-nr	
(1) 	Vedlikehold og reparasjon 	6112, 6122, 633, 886 	50100000-6 – 50982000-2 (unt. 50310000-1 – 50324200-4 og 50116510-9, 50190000-3, 50229000-6, 50243000-0)	
(2) 	Landtransport, herunder tjenester utført med pansrede kjøretøyer og kurértjenester, unntatt jernbanetransport som hører inn under kategori 18, og posttransport 	712 (unntatt 71235), 7512, 87304 	60112000-6 – 60129300-1 (unt. 60121000-2 – 60121600-8, 60122200-1, 60122230-0) og 64120000-3 – 64121200-2	
(3) 	Lufttransport av personer og gods, unntatt posttransport 	73 (unntatt 7321) 	62100000-3 – 62300000-5 (unt. 62121000-6, 62221000-7)	
(4) 	Posttransport i luften og på land, unntatt med jernbane som hører inn under kategori 18 	71235, 7321 	60122200-1, 60122230-0 62121000-6, 62221000-7	
(5) 	Teletjenester, unntatt telefontjenester, teleks, radiotelefoni, personsøking og satellittjenester 	752 	64200000-8, 64228200-2, 72318000-7 og  72530000-9 – 72532000-3	
(6) 	Finansielle tjenester 	ex 81 	66100000-1 – 66430000-3 og 67110000-1 – 67262000-1 (4)	
  	a) 	forsikring 	812, 814 		
  	b) 	bank og investeringstjenester, unntatt kontrakter om finansielle tjenester i forbindelse med emisjon, kjøp, salg og overdragelse av verdipapirer eller andre finansielle instrumenter samt sentralbanktjenester 	  		
(7) 	EDB og beslektede tjenester 	84 	50300000-8 – 50324200-4, 72100000-6 – 72591000-4 (unt. 72318000-7 og 72530000-9 – 72532000-3)	
(8) 	Forsknings- og utviklingstjenester som i sin helhet er betalt av oppdragsgiver og som fullt ut tilfaller oppdragsgiver til bruk i hans virksomhet 	85 	73000000-2 – 73300000-5 (unt. 73200000-4, 73210000-7, 7322000-0)	
(9) 	Regnskap, revisjon og bokføring 	862 	74121000-3 – 74121250-0	
(10) 	Markeds- og opinionsundersøkelser 	864 	74130000-9 – 74133000-0 og 74423100-1, 74423110-4	
(11) 	Rådgivning i ledelse og administrasjon, og beslektede tjenester, unntatt voldgifts- og meglingstjenester 	865, 866 	73200000-4 – 73220000-0, 74140000-2 – 74150000-5 (unt. 74142200-8) og 74420000-9,  74421000-6, 74423000-0, 74423200-2, 74423210-5, 74871000-5, 93620000-0	
(12) 	Arkitektvirksomhet, rådgivende ingeniørvirksomhet og integrert ingeniørvirksomhet, byplanlegging og landskapsarkitektur, hermed beslektet teknisk-vitenskaplig rådgivningsvirksomhet, tekniske prøver og analyser 	867 	74200000-1 – 74276400-8 og 74310000-5 – 74323100-0 og 74874000-6	
(13) 	Reklametjenester 	871 	74400000-3 – 74422000-3 (unt. 74420000-9 og 74421000-6)	
(14) 	Bygningsrengjøring og eiendomsforvaltning 	874, 82201 til 82206 	70300000-4 – 70340000-6 og 74710000-9 – 74760000-4	
(15) 	Forlags- og trykkerivirksomhet på honorar- eller kontraktsbasis 	88442 	78000000-7 – 78400000-1	
(16) 	Kloakk- og avfallstømming, rensing og lignende tjenester 	94 	90100000-8 – 90320000-6 og 50190000-3, 50229000-6, 50243000-0	

Vedlegg 6. Uprioriterte tjenester
Med uprioriterte tjenester menes: 
Kategori 	Beskrivelse av tjenesten 	CPC-ref.nr. 	CPV-ref-nr.	
(17) 	Hotell- og restaurantvirksomhet 	64 	55000000-0 – 55524000-9 og 93400000-2 – 93411000-2	
(18) 	Jernbanetransport 	711 	60111000-9 og 60121000-2 – 60121600-8	
(19) 	Transport på vannvei 	72 	61000000-5 – 61530000-9 og 63370000-3 – 63372000-7	
(20) 	Støtte- og hjelpetjenester i forbindelse med transport 	74 	62400000-6, 62440000-8, 62441000-5, 62450000-1, 63000000-9, 63600000-5 (undt. 63370000-3, 63371000-0, 63372000-7) og 74322000-2, 93610000-7	
(21) 	Juridiske tjenester 	861 	74110000-3 – 74114000-1	
(22) 	Utvelgelse og rekruttering av personell 	872 	74500000-4 – 74540000-6 (undt. 74511000-4) og 95000000-2 – 95140000-5	
(23) 	Etterforskings- og sikkerhetstjenester, unntatt tjenester utført med pansrede kjøretøyer 	873 (unntatt 87304) 	74600000-5 – 74620000-1	
(24) 	Undervisning og yrkesutdannelse 	92 	80100000-5 – 80430000-7	
(25) 	Helse- og sosialtjenester 	93 	74511000-4 og 85000000-9 – 85323000-9 (undt. 85321000-5 og 85322000-2)	
(26) 	Fritids-, kultur- og sportstjenester 	96 	74875000-3 – 74875200-5 og 92000000-1 – 92622000-7 (undt. 92230000-2)	
(27) 	Andre tjenester